text:
Recientemente Organo Ehecutivo AZV (OE AZV) a inicia e proceso di destaho publico pa e cuido medico den exterior, specificamente Colombia.
Aki ta unda OE AZV a tene e prome reunionnan informativo y orientativo cu’n total di cinco hospital di Colombia cu a mustra interes y ta califica pa participa na e proceso aki.
Ban reforma pa garantisa
Manera ta conoci, no solamente OE AZV mester a introduci cambio dentro di e lista di remedi, pero tambe mester cumpli na e peticion pa traha na un forma mas eficiente. Un di e areanan cu OE AZV kier mehora y organisa mas miho ainda compara cu e añanan anterior ta e cuido medico den exterior. Ya caba den pasado OE AZV a aplica destaho publico pa varios otro area di cuido medico, por ehempel pa materialnan di cuido y tambe pa e cuido medico den exterior. A re-evalua e sistema di cuido medico unda na 2012 a stop di traha cu broker y a bay over na contracta directamente cu e hospitalnan na Colombia. E trayecto di re-evaluacion a bolbe tuma luga na 2019, sin embargo debi na e pandemia di covid-19 mester a para tur cos. Awor na 2022 ta inicia e trayecto bek.
Meta di e destaho publico
OE AZV ta sigui cumpli cu su meta principal esta pa obtene calidad, eficiencia y accesibilidad di cuido medico na e miho prijs posibel pa cada asegurado. Un di e metodonan pa sigura cu cuido medico ta di calidad, accesibel y financieramente manehabel ta pa medio di un compra di servicio y cuido medico strategico.
Rekisitonan pa participa
E trayecto mes ta uno cu lo tuma alrededor di 8 luna den total y ta distingui diferente etapa. Cada hospital cu ta desea di participa mester cumpli na diferente rekisito stipula dentro di e “terms of reference”, cual ta un documento cu ta describi tur rekisito na cual e hospitalnan interesa pa participa mester cumpli pa finalmente yega na duna OE AZV un oferta. OE AZV recientemente tabata di bishita na Colombia pa asina oficialmente inicia e proceso. Varios reunion orientativo a tuma luga unda OE AZV a duna splicacion di e destaho publico y tambe a scucha e preguntanan di e diferente hospitalnan. Riba e imagen por mira ora e grupo di trabou di OE AZV a reuni cu profesionalnan di Fundacion Santa Fé de Bogota.


c: text/html

text:
(LaPatilla/EFE) – Hefe di gobierno Chavista Nicolas Maduro a afirma diarazon pasa cu Venezuela a gana, asina leu e aña aki, aproximadamente 3.500 miyon dollar cu exportacion di petroleo.
“E aña aki, como ingreso di petroleo, apenas nos ta obteniendo 3.500 miyon (dollar) aproximadamente, e no ta yega na 10 % di loke tabata e ingreso petrolero normal di e pais, durante 100 aña nos tabatin un ingreso creciente,” e mandatario Chavista a bisa den un acto televisa.
Maduro a sigura cu e pais tabatin ingreso di exportacion di petroleo di 56.000 miyon dollar anual, pero cu e “sancionnan criminal” imponi pa Estadonan Uni, e beneficio ey a reduci te 700 miyon dollar, sin duna un fecha exacto pa e cifra ey. E informe di e Organizacion di Pais Exportador di Petroleo (OPEC) difundi dialuna pasa ta bisa cu produccion petrolero Venezolano a aumenta 51.000 bari pa dia (bpd) na october, cu cual e lo a yega na 717.000 bpd, 7,6 % mas cu e 666.000 bpd di september.
Cu e datonan aki, Venezuela ta sigui leu di e meta fiha pa Maduro di produci 2 miyon bari pa dia na fin di 2022, pa cual lo mester aumenta produccion cu 178 % den menos di dos luna. E pais tabata produci 3,2 miyon bpd na 1997, tempo cu Chavismo no tabata na poder ainda, y a keda riba 2 miyon bpd den e 20 añanan despues. E caida a cuminza cu gobierno di Maduro.
Nota di redaccion: Na 2012 entrada di exportacion di Venezuela tabata na casi US$ 100.000 miyon, di cual mas di 90% tabata procedente di petroleo. Na 2019 ainda, segun tradingeconomics.com, Venezuela tabatin algo mas di US$ 8.000 miyon di exportacion di petroleo.

robotstxt: allowed

filter: keep


text:
ORANJESTAD– Nunca antes pais Aruba a laga su studiantenanna Hulanda asina desampara manera awor. Un studiante Arubiano na Hulanda cu a bira malo siman pasa NO por a haya asistencia medico, pasobra e NO tin seguro. Ora el’a check cu instancianan concerni el’a wordo avisa cu minister Michelle Hooijboer a dicidi di cambia e seguro di studiantenan, dun’e na un compania cu ningun hende conose, y nada ta regla ainda. Mientras tanto e studiante ey cu a bira malo mester a bai su cas bek, y warda te dia seguro keda cla. Naturalmente su famia na Aruba no por a sinta man crusa, y mester a busca placa di tur forma pa manda Hulanda cu urgencia pa e studiante por haya atencion y cuido medico.
E situacion aki ta totalemten di condena, simplemente pasobra e gobierno aki kier privilegia su friends and family, ta hasi cos con cu ta, te na ultimo, y studiantenan ta wordo perhudica.
Varios studiante no a cumpli tampoco cu e requisitonan di cambio di seguro, pasobra nan no tabata na Hulanda na e momento ey, y awor por haya nan den problema tambe.
Un gobierno burdugo so por perhudica su studiantenan di es forma aki. Y mientras tanto minister Michelle Hooijboer ta scohe pa keda keto, sin tin di duna cuenta na pueblo. Ta na Aruba so cosnan asina por socede, cu ministernan ta actua di forma fraudulento y ta scohe pa keda keto! E minister aki tambe a faya barbaramente.


text:
Desde comienso di luna di mei, Stichting Reclassering en Jeugdbescherming Aruba a lansa un recaudacion di fondo, pa celebra e di 60 aña di existencia di e fundacion. E fondonan lo wordo uza pa inverti bek den nos comunidad, den forma di laptop [Chromebooks] pa 60 hoben cu ta den necesidad por cuminsa nan estudio na scol secundario na un forma stabiel.
E meta ta pa logra recauda e suma necesario den 60 dia, cual ta yegando cerca.Stichting Reclassering en Jeugdbescherming Aruba ta traha cu hoben diariamente y sa cua ta e factornan cu ta bin dilanti hopi y cu por conduci na criminalidad.
A base di e informacion y e tendencianan cu Stichting Reclassering en Jeugdbescherming ta acumula di e clientenan y ta mira riba tereno di nan trabow, e ta bira posibel pa identifica unda mester pone mas esfuerzo riba prevencion.
E meta di e recaudacion di fondo aki ta pa yega na e suma necesario pa por empodera esnan cu ta vulnerabel den nos comunidad, prome cu cualkier acto of comportacion contra di ley tuma lugar, pues contribuyendo na prevencion di criminalidad bow di hoben.
E team di Stichting Reclassering en Jeugdbescherming Aruba a dicidi pa no celebra e occasion di nan aniversario den forma di un festividad grandi y, sinembargo, a opta pa inverti e suma disponibel, den e recaudacion di fondo aki.
Un gesto cu ta sumamente di aprecia y ta mustra e amor cu trahadonan social tin pa e bienestar di nos pais.Stichting Reclassering e Jeugdbescherming Aruba kier bisa danki na tur compania y persona cu a contribui na e causa aki te cu awor.
E organisacion ta na altura cu nos comunidad no ta pasando den e temporada financiero di mas facil y pesey ta laga e suma di donacion na cada persona pa dicidi. Tambe, ta posible pa donate un laptop of Chrome Book [nobo] na oficina di Stichting Reclassering Aruba na Ponton [Caya Ernesto Petronia 21-c] prome cu dia 7 di juli 2021.
Pa donacion monetario por uza e cuenta bancario di Stichting Reclassering en Jeugdbescherming – CMB 61178310 Descripcion: 60 aniversario. LIVE MENTIONS9 mei – 4 juni 2021
● Stichting Reclassering en Jeugdbescherming ta celebrando su di 60 aniversario
● Trahadornan a scoge pa celebra den un forma solidario cu nos comunidad.Na lugar di inverti den un celebracion festivo, e meta ta pa duna bek na esnan cu ta den necesidad.
● Stichting Reclassering Aruba ta recaudando fondo den e 60 dianan aki [8 mei – 7 juni] pa yega na 60 laptop [Chromebook] pa duna 60 hoben den necesidad. Pakico e meta aki.
For di experencia di trabow, Stichting Reclassering a conclui cu un grupo particularmente vulnerabel, ta e grupo di hobennan cu ta pasa di scol primario [basis] pa scol secundario. Hobennan entre 11-13 aña di edad cu ta sali for di e seno protegi di basisschool, pa un mundo mas independiente y cu mas influencia externo.
Mirando e situacion di pandemia y e adaptacionnan cu a wordo haci relata na ‘distance learning’, mayoria scol secundario ta exigi of recomenda pa cada studiante tin nan mesun laptop.
Esaki no ta facil pa tur famia logra y pa e motibo aki Stichting Reclassering en Jeugdbescherming kier brinda 60 hoben cu ta den necesidad, pa drenta e fase aki di nan bida di forma mas stabiel cu ta posibel.
● Pa yega na e suma necesario, Stichting Reclassering mester e comunidad henter, ciudadanonan y companianan, pa contribui den forma di un donacion prime cu dia 7 di juni 2021.
● Trahadornan a duna di nan parti caba, e fondo cu nan lo a uza pa celebra hunto, a wordo inverti den e meta aki.
● Cualkier suma cu bo por aporta, ta bonbini.
● Pa mas informacion of pregunta, por tuma contacto na 582-1496 of info@reclasseringaruba.com


text:
Korsou ta registra un morto mas den trafiko for di e aksidente ku a tuma luga riba Kaminda Don Martina
Korsou ta registra un morto mas den trafiko for di e aksidente ku a tuma luga riba Kaminda Don Martina.
Un homber okupante di e outo ku a boltu tambe a fayese den marduga di djamars 22 di maart 2022 pa motibu di su leshonan ku ela risibi dia di e aksidente. For di e aksidente aki ya kaba tin un dama ku a fayese na e sitio di e aksidente dia ku esaki a tuma luga. Pas na e defuntunan i forsa na famia.


text:
||| Como 61 persona a sali negativo pa test
ORANJESTAD (AAN): Tabata Diamars anochi, cu Prome Ministro Evelyn Wever-Croes a revela cu Aruba a conoce su Caso #4 confirma di Coronavirus Covid-19.
Ta trata aki di un turista Mericano cu a bin Aruba pero cu no a hospeda na un Hotel. El a bin Aruba cu su casa, y nan no a mobiliza hopi rond di Aruba. Pues e chens cu nan a plama e virus, ta bira minimo.
Mirando e hecho cu e casa di e turista lo por a wordo contagia, e tambe a ser poni den cuarentena y a haci un test cune.
Te cu Diaranzon merdia 1:00 pm, e cantidad di hende na Aruba cu ta den cuarentena-propio ta 125 persona.
Segun Jurette Croes na Aruba di berdad tin 125 persona caba den cuarentena. Tambe di tur esnan cu a pasa e Test, te cu Diaranson merdia tin 61 persona cu a sali negatief pa Covid-19.
Aki e experto di Salubridad Publico, a bisa cu nan ta deliberando pa cambia e definicion, amplia esaki pa asina bay test mas persona pa Covid-19.
Mientras tanto Dialuna anochi tabata Prome Ministro mes cu a revela Caso #3 di Covid-19 na Aruba. Aunke e no a duna nomber ni edad, a sali na cla cu e ta un ser femenino. E tambe ta den isolacion aworaki, y su caso tambe a bin debi na contacto anterior cu su pareha, y esaki tambe ta un caso di Coronavirus importa.
CUARENTENA:
Cu Cuarentena nifica cu e pashent ta wordo ordena pa e bay cas y pa 14 dia largo no mag di tin contacto cu hende di afo. Paso probablemente bo a bin di un isla of pais cu tin virus, of tabatin contacto directo cu un hende positivo.
Na cas, abo como pashent tin di keda separa di sociedad y famia. Preferible keda den camber y no tene contacto cu hende afo. Si bo sinti sintoma, e ora bisti mascara hasta ora bo ta den cuarentena.
Si ta posible keda bo curpa cera den un camber. Aki bo ta separa tur forki, cuchara, y cuchiu y bo serbete. Si bo ta tosa of niester, tira e napkin afo den un saco di plastico, mare. Haci bo actonan concientemente.
Bebe paracetamol tambe pasobra e ta eficiente y no ta dunabo ningun complicacion. Bebe hopi awa ora bo tin keintura. Mantene contacto cu famia via telefon of videocall. Kizas bo por ricibi cuminda y cos di bebe via bentana di camber cu ta wordo lo minimo habri.
ISOLACION:
Na Aruba bo ta bay den Isolacion si acaso bo a sali positivo pa e virus. Aki ta ser pidi pa ban fortifica nos lazo familiar den esaki. Un hende isola na cas y no por sali bay haci compras, ta necesario pa su famia of amigonan por sostene den esaki. Crea un forma pa comunica cune, y tur hunto yuda sostene e persona aki.
Esnan mas riesgoso ta riba 60 aña y esnan cu problema cronico, e.o. obesidad, cardiovascular, curazon, presion halto, diabetico, inmunologico abao, cancer, HIV.
Corda cu Callcenter 280-0101 ta ricibi hopi yamada. Aruba ta trahando riba un otro sistema pa bay habri comunicacion cu publico, y esey lo bay inclui Whatsapp chat tambe. Pesey por lo pronto, laga e number di Call Center liber pa esnan cu tin sintoma.
Si acaso abo tin famia den exterior cu tin problema pa haya vuelo pa regresa Aruba, por yama un number pa haya yudanza. Anteriormente a suministra un number so pa yuda hende, pero e number aki ta constantemente ocupa. Awor a bin cu 3 number en total.
Esnan den problema den exterior por yama 569-6897, of 568-9251, of 563-7928.


text:
For di unda duresa di curason ta bini, of mihor bisa for di unda un curason duro ta bini?
Awel e ta bini ora nos ta haci pica y no arepenti, haci malo cu bo prohimo y no pidi despensa.
Biba den pica y haci bofon di Dios, tende e Berdad pero keda rechasa e Palabra di Dios.
Haci malo y no worry cu e consecuencia, sin temor di Dios.
Apoya y aproba maldad djis pa complace cu hende.
Tin hopi hende ta cana bao di depresion y tin problema cu salud mental pa motibo di falta di pordon, y no kier laga los for di pasado, kier venga aunke no tin ganashi den vengansa.
Hende cu no kier permiti Dios cura nan curason ( Mateo 11:28)
Dios kier pa nos arepenti pa asina Dios por cambia nos curason di piedra pa curason di carni.
Kico ta pasa ora bo ta haci bo curason duro pa Dios y pa hende.
Bo ta herida bo sernan keri, famia, esposo/esposa y yuinan, y bo consenshi no ta morde.
Bo ta biba den maldad y cos nan cu ta haci bo daño pero toch bo no kier tende, por ehempel, droga , alcohol y inmoralidad .
Bo ta blokia Dios su entrada pa bo bida, pasobra bo no kier arepenti.
Bo ta bira ciego y sordo pa responsabilidad.( Bo no ta mantene bo famia)
Bo kier haci tur cos riba bo mes.
Bo ta rabia y bira violento masha lihe.
Bo ta mas den carni, cu bo ta den Spirito (Juan 6:63)
Y ora bo no kier tende, Dios ta permiti bo curason hiba bo caminda e kier. ( Romanonan 1:24+25).
E palabra di Dios ta bisa den Romanonan 2:5: Pa motibo di bo capricho y bo curason cu no kier arepenti bo ta montona furia pa bo mes, den e dia di furia di e huicio husto di Dios.
Tene cuidao rumannan pa no tin den ningun di boso,un curason malbado y incredulo, door di aleha for di e Dios bibo.(Hebreonan 3:12).
Ta existi un duresa di curazon durante y despues di divorcio, cu ta kibra hopi hende y nan tin cu arepenti di dje, pasobra nan kier biba lubida, pero Dios kier pa bo arepenti, y pordona.
Personanan cu ta kita yiu for di otro djis pa vengansa y pa haci otro dolor como prueba di duresa di curason.
Un pregunta ? Ta di unda bo ta kere cu tin tanto duresa di curazon den nos hobennan, cu hasta nan ta mata y keda rustig manera nada no a pasa?
Esey ta bini for di e bida duro di infancia, cos nan cu nan a mira sosode, y awor cu nan ta grandi nan kier imita.
Ora un mucha wordo maltrata na chikito su curason ta bira di piedra ora e ta grandi.
Un hende nunca por compronde e dolor di un mucha cu a wordo separa for di su mama, of tata, djis pa envidia of duresa di curason.
Nos no por lubida locual e palabra di Dios ta bisa nos den Mateo 6:14+15 cu si nos no pordona nos prohimo, Dios tampoco ta pordona nos.
Ora bo curason ta duro pa Dios y pa hende, bo ta bira un hende sin compasion.
Cu no tin duele di nada,cu ta rebeldia contra Dios y cu ta tuma vengansa hasta contra nan propio sanger,pa motibo di placa y propiedad.
Dios den su misericordia ta pidi nos pa no haci nos curason duro, y sea humilde.
Sinceramente, Pastor Marcel Balootje.


text:
KRALENDIJK – Temporada di Pasku di nasementu di Niño Hesus i fin di aña ta den kurpa manera ta bisa. Diferente área i algun kas di famia ya a kuminsá sende lus identifikando temporada di Pasku. Ta notabel entre otro rotòndenan riba kaya Nikiboko Sùit/kaya Internashonal a pone adòrnu i lus na e sitio. Un bunita bista i ambiente esaki ta trese rekordando i anunsiando ku rei di universo ta na kaminda. Kas di famia Pauletta ta un di e sitionan ku último añanan a kuminsá ta krea un bista hopi bunita kombèrtiendo e parti dilanti di e kas na kaya Nikiboko Sùit den un bunita bista. Hopi hende ta pasa i stashoná nan outo pa tuma nota di e arte i saka potrèt tur aña.
Kombinashon di potrèt ta duna un bista di algun sitio dòrná ku lus indikando e temporada di Pasku i fin di aña.


text:
PROMÉ MINISTER GILMAR PISAS A REUNI KU E SINDIKATO DI APRI, PWFC I E KOLABORATIVO DI CEPC.
PROMÉ MINISTER GILMAR PISAS A REUNI KU E SINDIKATO DI
APRI, PWFC I E KOLABORATIVO DI CEPC.
Willemstad – Promé Minister Gilmar Pisas a reuní ku e sindikato di APRI, PWFC i e representantenan di e Koperativa CEPC dia 24 di sèptèmber 2021.
Durante di e reunion aki Promé Minister a kompartí informashon tokante e proseso ku ta kanando pa wak kon por yega na e fondonan nesesario pa por paga e di 4 i 5 “tranche” di sesantia ku e ex-trahadonan di Refineria Isla mester a risibí serka PDVSA.
Promé Minister a splika ku di parti di Gobièrnu di Kòrsou ta hasiendo tur loke ta posibel i alabes ta buskando diferente informashon i alternativa, pa wak kon por yega na e fondonan nesesario pa por kubri e gastunan aki.
E proseso no ta unu fásil, pero apesar ku no ta Gobièrnu di Kòrsou ta esun responsabel pa ku pago di e sesantia aki, tòg ta purbando pa wak kon ta hasi yega na e fondonan nesesario.
Gobièrnu ke yega na un solushon mas satisfaktorio i pronto posibel riba e asuntu aki, pa por yuda e ex-trahadonan di Refineria Isla.


text:
- Ariën Rasmijn
Batata Cayente
By now tur hende cu un tiki tino - entre nan hasta mi lo durf di bisa hendenan cu ta diep envolvi den nan partido y di cual nan interesnan financiero ta depende di cada eleccion - sa cu loke Aruba mester awor mas cu nunca ta un zakenkabinet.
Politiconan dimes lo bisabo cu nan ta esnan yama pa ‘resolve’ e problematica cu nan mes a causa den e ultimo decada, cuminsando cu e free-for-all cu a conduci na introduccion di CAft te cu e propuesta pa institui RAft y Coho y e aanwijzing cu a wordo recomenda siman pasa. Nan argumento ta cu ta e otro gobierno ta esun cu a causa tur e dolor y cu nan ta esnan cu a y lo goberna drechi. Gobierno di MEP (pakico menciona e partidonan chikito cu a djis doe mee, cu excepcion naturalmente di Flamingo Boy Otmar Oduber cu a practicamente bira e di tres poder den e partido geel) ta punta dede riba AVP y AVP ta purba laba su mes for di e desaster cu ela causa entre 2009 y 2017, puntando riba e gobernacion actual di MEP. Nan medionan dimes ta purba di spin y pinta e situacion den uno di ‘bon versus malo’, na e mesun manera cu semper nan a haci for di tempo di Jossy Mansur. E metodonan a bira mas avansa pero e mentalidad ta mesun oportunista y limita. Awor e propuesta a bira: medidanan ta inevitabel. Ambtenaarnan lo bay wordo manda cas con cu bay bin. Ken bo ta confia pa ta den gobernacion ora esaki pasa? Of: ki mishi e otro banda habri nan boca si nan ta esnan cu a habraca prome? E joke ta cu segun nan e mesun hendenan cu a causa e desaster ta uniconan cu ta apto pa dreche. Esaki ta e esun logica cu pidi un burache cu a pasa su auto riba un peaton pa haci e operacion den hospital pa salbe. E cantidad di hende cu no ta ni worry mas kico nan ta grita na radio ta creciendo keto bay. Pero nan no ta suficiente. Apesar cu Aruba su eleccionnan ta wordo dicidi pa swing voters, e dos partidonan grandi ta y lo keda domina por lo pronto pasobra e grupo demografico di votadornan cu ta fiel na nan ta den mayoria ainda. Votadornan bieuw cu a lanta cu nan partido y votadornan Latino cu a logra progresa bou di e gobierno di turno cu a yudanan cu permiso tin e mayoria ainda. Segun research cu a tuma lugar no mucho tempo pasa, lo dura algun aña ainda - dos pa tres ciclo electoral si mi no ta equiboca - pa e situacion demografico na Aruba flip y generacionnan mas hoben bira e poder electoral mas grandi. E pregunta grandi eynan ta si nan tambe lo sostene MEP y AVP como e partidonan mas grandi, siguiendo e tradicion di nan mayornan y welonan, of si via nan un movimiento popular nobo den forma di un of mas partico lo lanta y bira e di tres poder politico. Loke tin awo den parlamento sowieso no ta yega mas leu cu dos asiento y falta o sea e forsa of e conosemento of e experiencia (y kizas na e momento aki hasta e smaak) pa haci e impacto necesario. E maquina politico di Aruba tabata kibra pa hopi tempo caba, pero bou di e circumstancianan actual e ta total loss. Ambos partido grandi ta chokando den nan mesun aire cansa. MEP ta den su di dos siclo di gobernacion y por ripara caba cu mescos cu den tur otro di dos termino e cos a cuminsa chorrea, cu mas y mas dedenan mustrando na cosnan cu no ta canando mucho bon, pa cuminsa bou maneho di minister Glenbert Croes. Y ultimamente ta mustra cu gobernantenan ta buskando un salida for di e gabinete aki tambe. Aworaki gobierno ta practicamente yenando buraco cu otro buraco y coriendo campaña cu mitar berdadnan y exageracionnan di cualkier cos cu parse bon noticia. Abo ta echt kere cu gobierno di un Land Aruba cu financieramente ta asina na werki cu nan no por comunica con serio e asunto ta na stakeholders local, ta djis tuma Lotto Pa Deporte bek den su man? Bo ta echt kere cu nan lo haya esaki pornada? Y ken lo financia whatever mester paga? Pense.
Ora bo ta asina desespera, paga e 5% bek na ambtenaar toch y instiga un confrontacion cu Hulanda lo por ta un manera pa laga cos cay. Hecho cu Hulanda aworaki a bisa cu nan lo wanta e proximo ayudo financiero te cu fin di augustus tambe por ta un bunita smoes pa laga cay y baha na awa. Anto net na ora tambe pa congreso di partido, na unda lo por mira pasamento di liderazgo di Evelyn Wever-Croes pa e principe heredero Dangui Oduber. Laga cay, cana bay, bay crese den oposicion y laga Mike Eman deal cu e Hulandesnan atrobe ya cu e ta loco pa drenta bek den Cocolishi y purba drecha loke a resta di su legacy. E mesun Mike Eman cu no a logra renoba su partido y a condena su mes pa keda rey di un reino bashi, den su kasteel yena cu spiel for di cual e no por scapa. Bisa ki bo kier di Tanchi, pero e si a siña di Otmar y e fout grandi di Mike. E tin su salida planea. Nota bon tambe cu na final di e cuenta, niun di e hendenan aki a haci otro cu scohe consistentemente pa nan mes. Nan definicion di politica a keda limita na strategia y konkelmento. Hopi fascinante pa wak, pero e ta keda tin masha tiki di haber cu e trabou mes di goberna. Stabilidad, continuidad, e balentia pa tuma decisionnan dificil, sacrificio. Case in point: ni MEP, ni AVP lo bay tuma e decision nan mes pa cuminsa corta den gastonan di personal den aparato gubernamental. E scenario mas probabel segun mi ta cu awo e batata cayente ey ta bay wordo pasa di un banda pa otro. Pasobra ta bay tin eleccion. E situacion actual ta mustra cu Hulanda lo tin mas influencia, pero e miedo cu Aruba lo perde asina tanto autonomia cu lo no tin eleccion mas ta sin base mi ta kere. Na Hulanda nan ta mucho preocupa cu 1001 issue pa lanta loke basicamente lo ta un provincia nobo na otro banda di oceano. Pa cuminsa, con nan lo por bende esaki na nan propio electorado?
No, a yega ora pa un zakenkabinet. Un team cu lo tuma e decisionnan dificil, handle e batatanan cayente anto clean up y shape up e departamentonan, NV’s y fundacionnan. Sin miedo, sin piedad y sin warda. Serlimar, Arubus, DIP, Utilities, introduccion di un miho sistema di impuesto. Decisionnan firme riba e futuro di e refineria, gastonan propio cuminsando cu empleado y goederen en diensten. E argumento cu manda hende cas lo causa problemanan social ya caba no ta para mas, pasobra e gastonan di personal tin nan consecuencia pa henter pais y esey ya pa añanan caba ta causando problemanan social di nan mes. Niun chupamento mas por lo pronto. Djis laga nan haci nan trabou, pa cuater aña despues tin eleccion atrobe, cu schone lei. E concepto ta simpel y francamente e ta parsemi e unico opcion realistico cu lo por duna e resultadonan cu nos tur mester. Mi ta sigur cu esaki lo no bay tuma lugar, pasobra tin suficiente hende ainda cu ta kere cu ainda tin pa regala y pasobra ainda tin hende cu aparentemente no ta worry pa wordo gaña.
Tin suficiente Arubianonan destaca trahando pafor di politica (hopi di nan por cierto sernan fememino) cu lo por tuma timon di nos pais pa un periodo transitorio pero importante. Hendenan cu amor pa nos pais pero cu tin e boluntad y firmesa pa haci loke mester wordo haci sin mester worry cu nan popularidad of promesanan haci na financiadornan di campaña. Si nos duna nan e espacio pa por haci e trabou dificil cu tin dilanti, e resultadonan sin duda lo ta hopi mas grandi cu si nos lage na un sistema politico toxico, polarisa y cronicamente comprometi na nan propio bienestar y ego. A yega ora pa nos drecha nos cas porfin.


text:
Un di nan aparentemente lo tabata tin un arma di candela den su poder
Diaranzon atardi a drenta informe di cu un gang di Rancho a yega arma na Bushiri Residences, mesora a dirigi algun patruya na e sitio. Na yegada di e patruyanan a nota como 50 hende na e cancha y e gang a plama bay diferente caminda polisnan a sali bay nan tras. Na altura di e gallero a bin logra para 3 hoben y a wanta nan pa listra nan pero no a logra haya ningun arma riba nan. Mientras polis tabata atendiendo cu nan un otro persona a manda un donderboos of otro klap similar cu a explota. Polis a tuma nomber di e hobennan y despues a laga nan bay.


text:
Kralendijk- Kámera di Komersio bou di e nòmber KvK Acedemy ta bai start atrobe ku un kantidat di treining spesialmente pa empresario.
Segun KdK, Treinernan ku hopi eksperensia ta duna den 11 módulo tur hèrmènt pa duna forma na bo empresa i kontinuá eksitosamente kuné. E ronda nobo di lès ta bai kuminsá atrobe na luna di ougùstùs 2021. Pa splika kiku e lèsnan aki ta enserá un seshon ‘live’ di informashon ta tuma lugá riba Facebook dia 15 di yüli for di 18:00 – 19:00.
Durante e seshonnan ta anunsiá e fecha di inisio i tambe nos ta duna informashon general tambe tokante por ehèmpel e gastunan i kua ta e dianan ku e treinennan lo tuma lugá. Banda di esei potensial partisipantenan por siña konosé e treinernan i haña informashon tokante e módulonan. Esaki ta e oportunidat ideal pa hasi pregunta, i e ta konta pa ‘start-ups’, hendenan ku ta orientando nan mes riba tereno di empresariado, pero tambe pa empresanan eksistente ku ke oumentá nan konosementu pa loke ta trata sierto tópikonan relevante.


text:
Aruba Food & Beverage Association ta hopi preocupa cu e situacion reinante di coronavirus. Ya caba nan a cuminsa sinti e efectonan y si Gobierno introduci awo tambe un otro parti di Reforma Fiscal, e lo ta devastador pa economia di Aruba.
Presidente di organisacion AFBA Jan van Nes a cuminsa pa mustra su confiansa den e Protocol y otro procesonan di Departamento di Salubridad Publico, y tur preparacion pa combati coronavirus (Covid-19). Sinembargo no por tapa wowo cu loke ta pasando aworaki cu e virus cu ta plamando rond mundo, sin cu el a yega Aruba ya caba e tin su efectonan riba e isla cu cancelacion na diferente hotelnan cu lo tin consecuencia menos bishita na restaurantnan tambe.
Aruba Hotel And Tourism Association (AHATA) a sinti e efectonan caba den lunanan di januari y februari, mientras cu restaurantnan tambe a cuminsa sinti. “E restaurantnan ta hopi preocupa y e unico cos cu nos por haci ta pa duna e miho servicio. Ya caba den e prome dies dianan di maart a sinti e caida y nos ta tumando e situacion dia pa dia, sperando cu e lo no bira pio. Pero pensando realisticamente, mi ta kere nos ta bay haya sla adicional pa resto di e luna aki,” van Nes a expresa.
Specificamente den su caso, van Nes a bisa cu nan a informa nan empleadonan con pa suminsitra informacion na e huespednan pero tambe a splica nan con tin pensa di enfrenta e situacion aki, cu no ta algo cu ta den nan man. “Mester traha pa wanta e slanan y awo no mester gasta den cosnan innecesario. Tin restaurantnan cu ya ta operando cu dos of tres dia off. Si bo no tin cliente, no tins ervicio pa duna. Mi ta mira cu e problema aki lo sigui y lo tin restaurant cu lo no sobrevivi, si e situacion continua. Mei y juni ta lunanan di off season, mientras cu aworaki caba ta sinti un situacion di off season, e lunanan nos dilanti ta duna hopi di preocupa.”
Reforma fiscal
Pa loke ta e Reforma Fiscal, e ta bisa cu esaki ta e pio momento pa introduci e Reforma Fiscal. Por mira cu tur rond mundo, Gobiernonan ta haci excepcionnan. Presidente di Merca Donald Trump a yuda hendenan afecta, na Europa e hendenan ta haya un “break” pa nan hipoteca, Unon Europeo ta duna excepcion na lineanan aereo cu kier bula menos cu 80% pa no perde nan slotnan.
Tur caminda na mundo, van Nes ta bisa, excepcionnan ta wordo haci pa e comerciantenan por tuma e sla un poco mas miho, na Aruba ta introduci un pakete cu lo tin un efecto devastador pa e economia, e comerciante chikito y pa e restaurantero hunto cu tur esnan cu e ta traha cune. “Mi tin cu bisa cu no tabatin un pio “timing” cu introduccion di e Reforma Fiscal entrante prome di april.”


text:
KRALENDIJK – Djabièrnè 30 di ougùstùs Kas Flamboyan Hospice Bonaire a tene un asina yama dia habri, i a duna splikashon tokante e lugá. Tanja Kokelkoren, direktor di Kas Flamoyan a splika kiko tur e kas tin pa ofresé i ken ta esnan ku por bin na remarke pa keda na e kas. “Kas Flamboyan ta manera un kas normal, kaminda un ser humano ta biba. E motibu pa un persona ta aki, debí ku e no tin un hende pa perkurá pe durante su último dianan di bida. No esei so, sinembargo un persona ku ta sufri di kebrante di salú, tambe por bin na remarke pa keda den e kas. Pues un enfermo ku no ta malu pa muri, i no tin hende pa kuid’é na kas, por hasi un petishon pa medio di dòkter di kas i huntu ku ZVK por yega na un kompromiso, pa e persona ta na e kas, ku un durashon di 3 siman,”Kokelkoren a konta. El a sigui bisa: ”E lastu dia nan di bida nos ta biba ku e persona i su famia. 24 ora por keda na e kas i ta kome i bebe e momentu nesesario. Distraishon tambe ta parti di e servisio ku nos ta duna, aparte di esaki famia i konosí ta mas ku bon bini pa bishita e persona serka nos. E lugá ta pa tur hende ku ta biba na Boneiru,”kokelkoren a konta.
Un dia a drentami pa inisiá e proyekto
Un dia diripiente a
drentami un idea pa kuminsá loke mi ta hasi awe, i asina mi a buska hopi
informashon kon un persona ta pasa su último dianan di bida, Kokelkoren a
menshoná. El a sigui konta:”Un kantidat di informashon tabata loke mi a buska
promé mi a yega na e Kas Flamboyan. E kas tin 4 kamber. Kualke suidadano por
pasa na e kas buska informashon i nos tei pa yuda tur hende den nan
nesesidat,”Kokelkoren a konta. Kas Flamboyan tin algu mas ku un aña i mei di
eksistensia.
E enfermera i kordinadó di Kas Flaboyan
Reginalda Leonora, ta enfermera i kordinadó na Kas Flamboyan Hospice Bonaire. El a konta entre otro tokante e servisio na e kas. “Momentu un persona yega, nos ta perkurá pa e sintié na kas. E persona ta bisa kiko e ta kome i nos ta atendé pa e kome loke ta su deseo durante e ta serka nos. Kuminda mèrdia ta bin for di Fundashon Mariadal, loke ta saludabel, sinembargo e posibilidat tei pa pidi algu diferente. Na banda di esaki por kome otro kos ku ta deseá. E pashènt sèmper por sali ku un miembro di famia, dependé su forsa i animo,”e kordinadó a menshoná.
Kon ta dil ku un persona ta fayesé.
Reginalda a sigui konta kon ta dil ku un persona ku no falta hopi dia pa fayesé. “Tin bes e ta difísil, sinembargo mester aseptá ku e persona lo no biba pa largu tempu. Ta importante pa e persona no ta sufri, pasando un final di bida bandoná. Esei ta nos satisfakshon. Un persona ku ta serka di fayesé semper ta duna amor di bèrdat. E ta sinti hopi pashon pa esnan rònt di dje,”enfermera Leonora a konta. E sentro tin mester di persona boluntario pa yuda ku tarea nan simpel. No ta rekerí konosementu kon pa atendé ku hende den fase final di bida. Nos por hasié huntu. Aserka nos sin duda, el a finalisá bisando. Riba potrèt entre otro Tanja Reginalda.


text:
E asistencia aki a tuma basta tempo di e polisnan
Dialuna mainta a drenta informe di cu tin un persona mentalmente enfermo ta molestiando hende na e clinica di un veterinario na Noord, mesora a dirigi un patruya na e sitio. Na yegada di e patruya a bin compronde cu aki ta trata di un persona cliente di Respaldo cu a caba di bandona e sitio. E patruya a bay na e cas unda e ta biba y eynan a compronde cu e no a haya su spuit. A solicita e vehiculo di transporte pa asina hibe hospital ta te despues di basta rato cu ela haya su spuit y a calma polis por a bay hibe su cas.


text:
Kralendijk- TCB den kolaborashon ku e outor Denise de Jong-Rekwest a produsi e di tres buki di turismo titulá: ‘Turismo na Boneiru, Eksperensia Outéntiko’.
Lansamentu oficial di e promé buki ta riba 22 di sèptèmber na Captain Don’s Habitat. E buki di turismo aki lo keda entregá na skolnan komo un materia pa siña tokante turismo i nos herensia i kultura. Edukashon ta klave i pa e motibu aki TCB ta desea di inverti den nos skolnan su kurikulo dor di duna e buki aki komo material di lesa.
De Jong-Rekwest a skibi i publiká vários buki kaba, generalmente dirigí riba hubentut i mucha.


text:
Lei di protekshon di dato personal BES (Wbp BES) ta bisa ku tur dato tokante un persona natural identifiká òf identifikabel ta dato personal, ke men, sea un informashon ku ta direktamente tokante un hende òf unu ku bo por konektá ku un hende. Ya ku e lei ta papia di persona natural, dato di hende ku a fayesé i dato di organisashon no ta dato personal.
Skirbimentu di dato
Despues ku e persona mustra su dokumento di identidat, e organisashon lo por skirbi e tipo di dokumento di identidat i su number. Lei ta eksigí pa sierto organisashon skirbi otro dato personal ku ta aparesé riba un persona su dokumento di identidat.
Kopia di dokumento di identidat
Ta komo eksepshon so un organisashon tin mag di saka kopia òf skèn un hende su dokumento di identidat.


text:
Sentro pa Famia i Hubentut ta entregá e produktonan i servisionan primario. Suidadanonan i instanshanan por mèldu serka e Sentro o serka un kolaboradó di e sentro na oranan ku e ta presente na un Kas di Bario. P’esei e ‘intake’ ta tuma lugá den e establesimentu di e Sentro o den un Kas di Bario. Durante e ‘intake’ ta determiná si tin un posibel problema i den kaso ku ta asina, kiko ta índole di e problema. Si e ta kuadra ku e tarea di e Sektor seguidamente ta atendé ku e problema, si no ta referí na e instansia korekto.
Sentro pa Famia i Hubentut por ofresé e siguiente servisionan:
Kada sektor ta konsistí partinan di organisashon fiho
Primi riba e ‘link’nan pa informashon tokante e partinan di organisashon di Sektor Famia & Hubentut i su produktonan i servisionan.
Maneho di Atministrashon Famia i Hubentut
Ofisina Desaroyo di Produkto Famia i Hubentut
Sentro pa Famia i Hubentut
Lokalidatnan di SOAW: Kas di Bario Brievengat, Kas di Bario Punda, Kas di Bario Otrobanda, Kas di Bario Sta. Maria, Inspekshon di Labor i Seguridat, Sentro pa Famia i Hubentut, Sentro pa Trabou, Ofisina di mediadó.


text:
Riba Dia di Mama Tera Tourism Corporation Bonaire (TCB) ofisialmente a lansa ‘The Bonaire Bond’, un promesa di destinashon ku ta invitá bishitantenan pa firma un akuerdo pa biaha na un manera responsabel pa durante e añanan binidero konservá e forsa natural di atrakshon di Boneiru. Pa duna inisio na e inisiativa nobo i importante akí, nos isla a primintí pa en kambio di esaki adoptá ref di koral via Reef Renewal Foundation Bonaire (RRFB), na nòmber di tur bishitante ku a firma e Bonaire Bond den su aña inougural.
A lansa Bonaire Bond den koherensia ku e di 10 aniversario di e promé kultivo di koral di nos
isla ku na aña 2012 Reef Renewal Foundation Bonaire (RRFB) a instalá. Awendia mundialmente
nan ta rekonosé RRFB pa su resultadonan tangibel di restorashon, su desaroyo kontinuo i eskalashon di su téknikanan, e tremendo enbolbimentu di nos komunidat i e determinashon pashonal pa ehersé un impakto positivo riba e refnan di koral di Boneiru. Pa selebrá e dos logronan importante akí, TCB a entregá RRFB un promé donashon di $1000 na nòmber di e promé firmanan di Bonaire Bond durante e evento di e di 10 aniversario di e organisashon riba djarason 11 di mei.
Durante e dékada tras di lomba e fundashon a sigui krese i evolushoná, i awor akí ta trahando riba renobashon di shete sorto di koral ku ayudo di dos diferente téknika pa distribuí miles di koral ku tur aña stratégikamente nan ta planta riba refnan lokal afektá na Boneiru. Aktualmente tin mas ku 11 kultivo di koral na Boneiru, ku ta hospedá mas ku 15.000 koral di 75 diferente tipo di koral. For di aña 2013 nan a planta mas ku 41.000 koral riba kasi 9000 m² di ref di koral. Por atribuí e éksito di e programa di RRFB na un kombinashon di trabou práktiko, enbolbimentu di komunidat, edukashon di hóbennan i kolaborashon ku organisashonnan ku ta enfoká riba investigashon. RRFB tin 9 ‘dive shop’ lokal ku ta sirbi komo embahador edukativo pa programanan di restorashon di Reef Renewal Bonaire i tambe sentronan di entrenamentu pa boluntarionan.
E promesa nobo di destinashon lo sirbi tambe komo un instrumento di ayudo edukativo pa bishitantenan tokante kon pa komportá nan mes na un manera sostenibel i pa trata e refnan vulnerabel ku rèspèt. Ta enkurashá bishitantenan pa no solamente firma e promesa digitalmente, pero pa kumpli kuné tambe, riba www.BonaireBond.com


text:
Relato Anual di SVb 2018
E relato anual di SVb su fondonan pa aña 2018 a keda cla. Nos accountant a entrega na SVb e cuentanan anual oficialmente y esaki a wordo entrega na Minister di Turismo, Salud Publico y Deporte, den cumplimento di articulo 16, inciso 2 di nos ley di Banco di Seguro Social.
Esaki ta prome relato anual cu SVb ta entrega den forma digital ademas ta uniforma den 1 solo documento.
Por wak e relato anual akinan (PDF document):
Esnan di añanan anterior tambe ta disponibel pa wak y baha riba nos pagina di cuentanan anual:


text:
Oranjestad – Diabierna ultimo, e prome edicion di e buki pa hoben tocante e naufragio mas grandi den region Caribense “E Antilla” a wordo entrega na Ministro di Enseñansa y Famia, sra. Michelle Hooijboer-Winklaar. Ministro, y tambe e patrocinadornan ta ricibi e edicion special aki gratis. Interesadonan, coleccionistanan y lesadornan ferviente por cumpra e buki, al menos cu nan ta den e di cinco aña escolar di scol primario. Desde diamars, dia 20 di mei, e bukinan aki lo wordo entrega personalmente na tur mucha di klas 5 riba e isla.
E idea pa crea un buki tocante E Antilla ta procedente di e artista Suiso, Moritz Ebinger. E storia cu a wordo abundantemente ilustra dor di dje y cu ta aparece den papiamento, hulandes, ingles y spaño, a wordo skirbi pa e autor Arubiano Liliana Erasmus. Danki na e siguiente patrocinadornan local e edicion unico aki por a wordo realisa:
Ike Cohen Charity Foundation, unoca, VNO, Dermatology Clinic – Dr. Lampe, Ateliers’89, Wibe Para, KIA, De Wit & Van Dorp, Jads Duikcentrum, Ministerie van Onderwijs en Gezin, het Arubahuis.
For di Hulanda e.o. Mondriaan Fonds, Stichting Stokroos y Nederlandse Letterenfonds.
“Mi ta kere cu muchanan ta desaroya nan idiomanan mihor y cu mas placer na e manera ‘ki. Mi ta spera cu danki na e buki aki nan lo bira mas orguyoso ainda di nan herencia cultural y bentaha unico di por lanta multilingual,” segun iniciador di e proyecto aki, Moritz Ebinger.
E buki ta conta e historia di “E Antilla” cu un twist imaginativo. E barco di carga aleman cu den Segundo Guera Mundial a wordo hundi pa e capitan net dilanti e costa di Aruba pa asina evita cu e lo cai den man di e enemigo. E tripulacion a wordo captura y a pasa e guera den prison na Boneiro. Despues di guera e capitan a sambuya su pertenencianan for di e barco y a cuminsa den su ex prison, e prome hotel antiyano – of asina e leyenda ta conta. E naufragio di S.S. Antilla keto bai ta ubica den mas o menos 14 meter di profundidad dilanti e costa di Aruba.
Ademas di e bunita texto cu ta brinda hobennan un pida historia di Aruba, tambe e buki ta ofrece nan un encuentro unico cu Arte. E pinturanan anima y potretnan di bou awa cu ta inspira, ta parti di un proyecto anterior di artista plastico Ebinger, cu añanan atras a siña bucea na Aruba. E sculpturanan cu el a traha, cu el a depone cuidadosamente y fotografia durante su estadia, tabata e topico di su exposicion di arte e tempo ei. Awe e obranan di arte submarino aki a haya un lus di dia nobo den forma di un buki profesionalmente produci cu 104 pagina colorido y yen di echonan historico, fantasia y pinturanan inspirador.
E buki ta na benta na Aruba for di diaranson pa 22 US dollar na De Wit & Van Dorp, Bruna, Plaza Bookstore, Charlie´s Bar y Artistic Boutique y tambe directamente via Moritz Ebinger y Ateliers’89. HYPERLINK “https://www.facebook.com/Ateliers89”


text:
Nemensio Beaumont ta konta eksperensia di kos straño ku a sosodé den kas di su mayornan.
“Na kas di mi mayornan den Rincon, parti sùit e área kaminda awe nan ta yama Sofaya, tabata kaminda mi mayornan a lanta. Un ruman di nos tabata gusta kore paranda i bin kas mardugá. Un di e biahanan ei na momentu ku e tabata biniendo kas kos a sosodé.
Miéntras e tabata yegando kas mi mama a sinta algu i a bula lanta for di soño i bisa;’Mi yu a kai’ Ami tambe a spièrtá i a puntra mi mama, kiko a sosodé. Mi mama a kana bai na porta di kas i a habri esaki haña mi ruman na suela i su kara tabata tur skumá. Mi mama tabata sa un bes ku algu malu a sosodé i mester a yama ‘Pa Boshi’ kurioso pa ayudo. ‘Pa Boshi’ tabata un kurioso masha konosí i renombrá pa yuda hende den sustu òf ku ta troumatisa pa alma malu entre otro. Dòkternan di awendia no ta kere den e tipo di kura nan aki.
‘Pa Boshi’ a atendé mi ruman i despues di poko tratamentu el a resusitá si mi por bisa asina. E tabata den koma. Mi ruman na su turno ora el a bin bei a konta tur loke a sosodé kuné.
Ora ami tabata yegando kas den e hanchi mi a topa un kos manera un raton di anochi hopi grandi mi dilanti. Kaya tabata sukú i el a bin den mi direkshon anto mi a hala lag’é pasa. Te einan mi ta kòrdá kiko a sosodé. Kon mi a kana yega kas mi no sa. ‘Pa Boshi’ kurioso a bisa nos ku ta un alma malu esei ta i e ta bai for di mundu ku esnan ku e topa. Loke a skapa boso ruman ta pa motibu ku e tabatin alkohòl den su kurpa despues di a dal beter. Ora un hende tin alkohòl, spiritu malu no por move kuné. Ta bon pa tene kuenta i evitá di ta riba kaya despues di 12’or di anochi pasobra kos malu ta sosodé asina grandinan sa bisa.”
Si abo ta deseá di konta algu straño ku bo a eksperensia bo por tuma kontakto ku Pietersz na number di telefon:7905999.


text:
Apresiabel minister Plasterk,
SMOC tabata masha kontentu ku e moshon ku “Tweede Kamer” Hulandes a tuma dia 15 di febrüari. “Tweede Kamer” su enkargo na bo no a laga ningun lugá pa duda:
“… ta pidi Gobiernu Hulandes pa mas lihé posibel drenta den konsulta ku Gobiernu di Korsou, i enfatikamente pidi paGobiernu di Korsou tuma tur medida rasonabel pa baha den tres luna emishon di sustansianan ku ta hasi dano te ku un máksimo i pa raportá resultadonan di e konsulta… “
Durante e tres lunanan despues di e moshon nada, pero apsolutamente nada no a drecha. Al kontrario, tur kos ta meskos of pió, manera por konstatá a base di resultadonan di tantu midimentu, komo e sustansia berde ku a sigui baha riba nos hendenan, i e malkontentu di suidadanonan rabiá. Habitantenan a hasi denunsia na Ministerio Públiko, a entregá keho na Kolegio Disiplinario di Médikonan i atrobe a firma un petishon pa Gobiernu perkurá pa nan por haña aire limpi. Clean Air Everywhere Curacao (CAE) a start un prosedura di fondo kontra Gobiernu di Korsou. Ekspertonan riba tereno legal, Profesor Rogier i Karel Frielink no tabatin ningun bon palabra e e sentensia di hues di òktober 2015 den e huisio sumario di SMOC kontra Gobiernu. Gobiernu no a kumpli ku e promesanan ku Gobiernu a hasi na hues durante e huisio sumario pa atende ku e pulushon.
Mas aleu, SMOC ta mustra riba e falta di akshon di parti di promé minister Ben Whiteman i su ekspreshonnan den direkshon di Hulanda i gruponan ku ta sali na defensa di salú i medioambiente. Hues a husga ku e akshon di skòrs e sekretario di Konseho di Minister, Raul Henriques, ta kontra lèi, tòg promé minister ta sigui ku su akshon ku ta ilegal. Kòrda tambe ku Representate di Hulanda na Korsou tabatin un papel den e akontesimentunan i argumentashon ilegal di Whiteman pa skòrs Henriques. Whiteman a instalá un tim, MDPT, pa supuestamente prepará futuro di refiniria, pero MDPT ta komportá enemistoso, no ta duna informashon, no ta komuniká ku prensa i mientras tantu ya kaba a gasta hopi mion florin.
Promé minister Whiteman ta esun responsabel pa no- kumplmentu di parti di Gobiernu ku promesanan ku Gobiernu a hasi dilanti di hues na òktober 2015. Entre e promesanan ei tin un investigashon mas detayá di e sustansia bèrdè ku ta kousa kanser i hasi daño na miles di kas, investigashon pa sa e konsekuensianan pa salú di hende, midimentu adishonal di metalnan pisá dor di GGD Amsterdam, i dunamentu di informashon na siudadanonan. Manera SMOC a atvertí hues durante e kaso den korte, Whiteman no ta kumpli ku loke el a primintí, i esei ta e resultado awor tambe. Es mas, ora ku hues a enkargá SMOC pa sinta na mesa i traha huntu amtenarnan ku ta raportá na Whiteman pa remediá e situashon, SMOC a eksperensiá ku Whiteman personalmente tabata torpediá tur inisiativa pa drecha e situashon, pa hasi investigashon of pa informá habitantenan.
Whiteman tabatin tur atenshon i urgensia pa atendé ku sindikatonan ku siman pasá tabata preokupá ku futuro di refineria, pero no tin ningun purá ora ta trata derechinan fundamental, protekshon di salú, kalidat di bida di hendenan ku ta biba den e huma di mesun refineria. Al kontrario!
Riba petishon di Roelof van Laar i mas miembro di “ Tweede Kamer” abo, minister Plasterk, a manda un karta tokante e konsulta ku bo tabatin den konteksto di e moshon di “ Tweede Kamer” ya menshoná. Pa nos sorpresa e kontenido di bo karta no ta reflehá e situashon manera deskribí mas ariba, ni tampoko ta kontené ningun kontesta riba e pregunta si Gobiernu di Korsou a/ of ta kumpli ku e petishon ku tin den e moshon.
Bo karta ta menshoná ku Whiteman tin un plan konkreto pa e verano aki hasi análisis di e prosesonan di refinashon i pa traha leinan: e plannan ei no ta nada mas ku promesanan bashí, i bergonsoso. Den Haag por ta lubida lihé, pero nos no. Hopi sèn di SEI (esei tabata na 2008!) a keda aprobá pa drecha situashon rondo di refineria. Nos tabatin hopi speransa e tempu ei, pero nada di e plannan no a resultá, tur kos a kaba na aros i koko. Sekretario di Estado di e tempu ei, Ank Bijleveld, a felisitá presidente di SMOC personalmente ku aprobashon di e proyekto di SEI, pero pa kiko e felisitashon tabata, Dios lo sa! Mientras tantu, ya SMOC tin 15 aña ta pidi atenshon i korekshon di e situashon.
Pa hopi aña kaba ta konosí kiko ta robés i kiko mester hasi pa baha e polushon drástikamente. Mas resien ekspertonan di StAB a raportartá ku luho di detaye na Whiteman kon serio e polushon ta i kua ta e medidanan ku por tuma ku fasilidat. Ecorys (NEI) a pone den rapòrtnan di 2005, 2011 i 2012, kiko ta bai robes i kiko mester hasi pa koregí, di tal manera ku a lo menos ta kumpli ku e eksigensianan ku tin den e lei eksistente. Pues trahamentu di lei nobo ta importante, pero urgente ta pa kumpli ku e lei ku tin awor aki kaba. Tur dia ku e situashon di polushon sigui, ta sigui trapa derechinan ku tin ankrá den Tratado Europeo di Drechinan Humano. E konsekuensianan i kuenta di esei lo keda presentá na Reinu Hulandes, i na Hulanda.
Na mart 2016 SMOC a ofresé na Gobiernu di Korsou pa un eksperto tòp, ku ta konsehá SMOC tambe, kosehá Gobiernu gratuitamente kon relativamente fasil por baha e polushon imediatamente ku 50% i evitá emishon di e sustansia bèrdè. Gobiernu Whiteman no a hasi kaso, ni a duna komentario. Hasta e amtenarnan di Gobiernu envolví ku e trabou a keda desapuntá.
SMOC ta masha interesá na sa ta kua ta bo motibunan pa manda un karta pa “ Tweede Kamer” ku un kontenido ku no ta reflehá e realidat, ku ta duna elogio na Whiteman i asina sosten’ é den su akshon makabre di laga habitantenan stek den e aire sushi.
Pa SMOC, bo karta ta habri un kaminda pa e “ dòkter” sigui ku e komportashon ku el a bin ta desplegá. Ta di spera ku “Tweede Kamer” si ta kambia e rumbo ku kos ta bai. Nos ta spera ku ta pronto, pasobra kada dia mas sin solushon, i ku e komportashon di e promé minister di Korsou, ta a kosto di salú i bida di hende.
SMOC ta pidi ku tur rèspèt bo reakshon riba e karta aki, i ta keda den espera di bo kontesta.
Atentamente,
Direktive di SMOC:
Drs. Peter van Leeuwen (botikario)
Dr. Adriana Boersma (dòkter di kas)
Drs. Arjan Linthorst (dosente di kímika)
FB smoc.curacao
Twitter smoccuracao


text:
KRALENDIJK – Nos a drenta luna di òktober, luna internashonal di e malesa di kanser na pechu i Stichting Prinses Wilhelmina Fonds Bonaire ta pone atenshon na esaki. Kanser na pechu ta e kanser ku mas ta bin dilanti serka hende muhe. Mundialmente a sali na kla ku 1 den kada 8 hende muhe ta kedsa diagnostika ku e malesa di kanser na pechu.
Normalmente durante luna di òktober Stichting Prinses Wilhelmina Fonds Bonaire ta organisá charla i anochinan di informashon riba e topiko aki. Pero mirando e situashon aktual relashona ku Covid-19 lo bai duna hopi informashon via prensa i media sosial.
Nos informashonnan lo ta basa riba:
– kosnan ku ta lanta e risiko pa haña e malesa aki,
– kon pa baha e risiko, ken tin mas risiko,
– kon pa kontrolá bo mes,
– sintomanan,
– kiko mester hasi si nota algu straño,
– testnan ku por hasi,
– tratamentu,
– kon kuida despues di tratamentu
– testimonio di persona ku a keda diagnostiká ku e malesa aki.
Tambe nos ke hasi uso di e oportunidat i gradisí tur esnan ku durante luna di sèptèmber a yuda ku e parti di kolekta i esnan ku a hasi un donashon. Si tin persona ku ainda ke hasi donashon esaki ta posibel.
Pa kualke pregunta i of informashon por tuma kontakto ku nos na 796 9798. Por sigui nos tambe via facebook.com/PrinsesWilhelminaFondsBonaire pa
keda na altura di tur loke nos ta hasi i tambe diferente otro informashon.


text:
Shon Prevenshon ta parti tep
Kiko pa hasi durante un atrako?
- Keda trankil, hasi tur loke e atrakadó(nan) bisa bo i no protestá.
- No hasi movementunan brutu/straño.
- Kompaña bo movementunan ku palabra. Bisa e atrakadó kiko bo ta bai hasi ku bo mannan.
- Si bo no por hasi loke e bisa bo, bisé! Si bo no tin loke e pidi bo, purba dun’é algu otro a kambio. Por ehèmpel telefòn òf prenda.
- Opservá lihé, pero den sekuensia. Di ariba bai abou, di abou bai ariba.
- Si bo bira nervioso, usa téknika di respirashon. Dor di hala rosea bon, bo ta haña sufisiente oksígeno i bo por keda trankil.
- Si bo ta den un edifisio, sera e porta ora nan bai.
- No komentá aspektonan ku otro hende. Yama polis. Protehá spornan, na artíkulonan ku nan a mishi kuné, ku keda atras.
Kore!
Si e malechor tin un arma, anto bo no ta bou di su kòntròl, semper kore! Den e kaso aki e chèns ta 4 den 100 ku e malechor ta logra tira bo (un ‘target’ koriendo); i asina mes probablemente lo NO ta órgano vital. Pues kore, preferibel den un patronchi zigzag!
Usa bo èlebog
Bo èlebog ta e punto mas fuerte na bo kurpa. Si bo ta sufisientemente serka pa hasi uso di dje, hasi esaki tambe!
Tira e pòtmòni òf tas leu
Si un ladron puntra bo pa bo pòtmòni òf tas, no dun’é. Tir’é for di bo bisindario. Probablemente e ta mas interesá den e pòtmòni òf tas ku e ta interesá den bo, pues e lo bai pa e pòtmòni òf tas. I kore mas lihé posibel den e direkshon kontrali.
Den baul di outo
Si a kaso surgi ku nan hinka bo den baul di outo, saka e lus di outo patras i pasa bo man den e buraku i kuminsá zuai bo man pa loko. E persona ku ta kore outo lo no mira bo, pero kualke otro persona si. E tep aki sigur a salba algun bida.
No keda sintá den outo
Si abo, komo hende muhé, a sali hasi kompra, kome òf trabou i a drenta bo outo, NO keda sinta den dje na mesun sitio pa por ehèmpel skirbi den bo buki di “cheque” òf un lista di kos ku ainda bo mester kumpra. E malechor ta wak bo i esaki ta e oportunidat perfekto pa e drenta bo outo na e banda di pasahero, pone un skopèt na bo kabes i bisa bo unda bo mester kore bai. Pues asina bo drenta bo outo, lòk e portanan i kore bai.
Si tin un persona den bo outo ku un skopèt na bo kabes, NO kore bai. Kòrda: NO kore bai! En bes di hasi esei, sende e motor di bo outo i kore dal ku velosidat den kualke kos; asina kibra e outo. Bo ‘airbag’ lo salba bo. Si e persona ta sinta patras den outo, e lo eksperensia e suseso aki den e pió forma. Asina ku bo dal e outo, sali/reskatá bo mes i kore duru bai.
Drenta bo outo den un forma sigur
Na kontinuashon algun rekomendashon tokante drenta bo outo den un lugá di parker òf garashi di parker:
- Sea konsiente: wak rònt di bo, wak den bo outo, e flur na banda di pasahero i alabes e asiento patras den outo.
- Si bo ta di parker banda di un vèn grandi, drenta bo outo na e banda di pasahero. Mayoria asesino serial ta ataka nan víktimanan dor di ranka nan i hinka nan den e vèn, na momentu ku e hende muhé ta purba drenta den su outo.
- Na momentu ku bo ta aserkando bo outo, presta atenshon na e outo ku ta di parker na e banda di shofùr i e banda di pasahero; si tin un hende hòmber sinta su so den e outo pega ku esun di bo, kisas bo kier bai bèk den e tienda òf establesimentu òf kaminda bo ta traha i puntra e bewaker òf un otro hende hòmber kana bin bèk huntu ku bo.
Skohe left en bes di trapi
Semper bai ku left (si tin) na en bes di bai ku trapi. Trapinan (den por ehèmpel garashi di parker) ta lugánan horibel pa bo so ta aden i e lugá perfekto pa kometé un krímen; esaki ta konta speshalmente pa oranan anochi.
Kuidou ku simpatia
Hende muhé hopi biaha tin e tendensia di ta amabel, stòp di hasi e esei; pasó esaki por kondusí na violashon (rape) òf asesinato. Un konosido asesinato serial, tabata un hòmber ku bon tipo, bon eduká, ku semper tabata aktua riba e aktonan simpátiko di hende muhé ku no tabata konsiente di su intenshonnan. E tabata kana ku un garoti òf manera un persona manká, i hopi biaha e tabata pidi yudansa pa drenta su outo òf ku su outo; na e momentu ei e tabata sekuestrá su siguiente víktima.
“Beibi” ta yora
A yega di sosodé ku un hende (muhé) ta tende manera ta un beibi ta yora dilanti su porta di kas òf bou di su bentana den oranan di anochi. Na momentu ku bo tende esaki, ni maske kiko bo hasi, NO habri e porta! Asta si bo ta preokupá ku realmente por ta un yu i bo tin miedu pa e subi kaminda, NO habri e porta! Warda riba polis. Asesinonan serial ta hasi uso di e método di graba e stèm di un beibi yorando p’asina purba lòk hende muhé pa sali for di nan kas keriendo ku hende a laga un beibi.
Estafa di awa
Si bo lanta meimei di anochi i tende awa ta kore pafó òf algu ku ta parse un pipa di awa kibrá, NO sali pafó pa investigá! E malechornan ta habri tur bo kranchinan pafó hanchu, p’asina bo sali pafó pa investigá i asina haña chèns di ataka bo.
Ta práktikamente imposibel pa hasi un kas 100% sigur di moda ku ladron no por kibra drenta aden; pero si ta posibel pa hasi bo kas ménos aksesibel pa un ladron òf atrakadó. Mas grandi e impreshon ta ku bo kas ta bon protehá i vigilá, mas grandi chèns ta ku e (posibel) ladron òf atrakadó legumai e idea di kibra drenta den bo kas i skohé un otro kas ku ta mas fásil pa drenta.
Promé ku bo kuminsá usa medidanan di seguridat kontra di ladronisia/kiebro/ladronisia ku violensia, bo mester studia bo situashon debidamente. Den mayoria kaso no ta nesesario pa bo instalá medidanan kompliká. Tene na kuenta ku un ladron òf atrakadó no tin mester di muchu tempu; e tambe ta konsiente di e echo ku mas e tarda pa kometé e echo kastigabel, mas chèns tin ku ta gar’é.
Konsiderá e siguiente puntonan:
- Kon leu for di bista di bisiña bo kas ta?
- Kuantu kaso di ladronisia sa tuma lugá den bo bario/bisindario?
- Kon e kòntròl sosial ta den e bario?
- Kon vulnerabel bo ta, basá riba bo infrastruktura i struktura manera lus di kaya i bentana abou?
- Para pafó di bo kas na un distansia i puntra bo mes, si mi ke hòrta den e kas aki di unda lo m’a drenta? Despues ku bo a detektá e puntonan debil di bo kas, traha riba nan!
Konsiderá e siguiente medidanan:
- No laga hende straño drenta bo kas. Ni maske ku nan ta mustra di ta heridá; yama polis promé. Esaki por ta un trampa.
- Un kurá rònt di bo propiedat por sirbi komo un estorbo sikológiko pa un malechor ku ta pensa di drenta. Un kurá por hasi e trabou di e (posibel) ladron mas difísil òf mas fásil, dependiente di e grado ku e ta stroba òf pèrmití bisiña i/òf hende(nan) ku ta pasa pafó mira e malechor.
- Un kurá bon iluminá por deskurashá un malechor. Tin diferente tipo di lus pa pafó di kas ku por sirbi komo medida di seguridat. konsultá negoshinan ku ta bende artíkulonan di elektrisidat i iluminashon tokante ki sorto di iluminashon ta mihó i mas ekonómiko pa bo kas.
- Porta di pafó i/òf bentana hopi bes ta e promé lugá ku e malechor ta chèk pa drenta un kas. Porta sin bentana di glas aden ta duna mihó seguridat.
- Mayoria porta paden di un kas ta diseñá pa privasidat, i no pa seguridat. Si bo tin bon porta paden e ladron ta topa mas opstákulo si akaso tòg e drenta den e kas.
- Evitá pa tene hopi sèn na kas. Hasi uso mas tantu posibel di bo karchi di banko. Demas ta mihó warda kolekshon di piedra presioso, prenda i otro artíkulo di gran balor ta den un seif na banko.
- Por instalá un “wowo” den e porta, esta un buraku grandura di un dies plaka ku glas spesial aden, pa bo mira ken ta pará pafó sin tin nodi e habri e porta. Mester instal’é na un altura ku tur hende di kas por mira dor di dje. Si for di punto di bista di a “wowo” tin un ángulo di 180 grado, ta kasi imposibel pa un hende hala for di bista.
- Instalá lòk ku tin un kadena pegá na dje (chainlocks). Esaki ta kousa ku si e lòk ta pegá e porta ta habri parsialmente, asina bo mira ken ta na porta i asta papia ku hende sin lag’é drenta bo kas. E lòk aki no ta remplasá e lòk regular di un porta, pues usa e lòk ku kadena huntu ku otro slòt/lòk, esaki ta duna mas seguridat.
- Un kachó por fungi komo bo alarma. Semper ta bon pa tin kachó na kas. Kòrda si ku un kachó no ta duna bo garantia apsoluto, pues bo mester tuma mas medidanan di seguridat.
- No hasi propaganda ku bo ta biba bo so.
- No basilá pa yama polis ora bo yega kas i bo mira situashonnan straño òf kos fuera di lugá, rondó di kas. (Mira e parti di Kontakto pa e numbernan di telefòn pa tuma kontakto.)
- Sera bo kortinanan anochi i ora bo sali kas.
- Ora bo drenta den un kas nobo, kambia slòtnan.
- No laga notanan na porta pa bisa ki ora lo bo ta bèk na kas.
- Tene lusnan pafó sendé anochi.
- Tene bo bentananan i portanan será anochi, sigur si bo no tin hèkwèrk.
- Hasi inventario di bo kas. Si un ladron logra drenta bo kas i hòrta bo propiedat, bo mester por yuda polis pa haña i debolbé bo e kosnan hòrtá. Un inventario di tur bo propiedatnan ta fasilitá bo den e proseso aki. Nota tur artíkulo (marka, modèl i deskripshon), fecha di kompra, balor i number. Trata mas tantu posibel di saka potrèt di tur e kosnan di balor aki, manera prenda, obra di arte, kosnan eléktriko i elektróniko.
- Evitá di tene hopi sèn den e kasa.
- Preferibel hasi uso mas tantu posibel di un kompania di transporte di seguridat. Pero si esaki no ta posibel, depositá sèn tur dia na oranan diferente, den vehíkulonan diferente i usa ruta diferente.
- Usa un tipo di seif ku un hende no por habri su so. Por ehèmpel un ku mester di dos yabi pa e habrié.
- Pone un bòrchi tambe pa duna indikashon ku bo(so) no por habri e seif.
- Sòru pa anochi semper tin mas ku un hende trahando.
- Si tin outo bo tras anochi ora bo ta yegando kas no para, bai dal un rònchi. No slou dilanti bo kas ni primi brek pa e lus di e brek sende i nan haña sa unda bo ta biba.
- Paga bon tinu ora bo ta bai habri porta di kurá. Wak pafó, pero tambe den bo kurá mes.
- Ora bo yega òf ta yegando bo kas ku outo, chèk si tin outo ta sigui bo. Ademas si bo ripará ku diripiente un outo ta kore drenta bo hanchi di kas, aserkando bo riba spit, no keda para, start/sigui kore bai.
- No hasi propaganda ku bo a kumpra kosnan nobo manera kòmpiuter, ‘flatscreen’, etcetera. I si bo a kumpra un di e aparatonan aki, no pone e kaha destiná pa tira afó na un lugá kaminda hende ta mir’é fásilmente. Si bo kumpra kos nobo tene e kahanan paden te na momento ku trùk di shushi ta pasa.
- Kòrda (si por) kombiná medidanan di seguridat. Por ehèmpel hèkwèrk, kachó i alarma.
- Ladronnan hopi bes ta studia waya di paña pa haña informashon di nan potensial víktima. Pues, si un hende muhé ta biba su so i a laba paña ta konsehabel pa kologá paña di hende hòmber tambe na waya.
Bo outo ta un di bo pertinensianan di mas balor. Probablemente e di dos despues di bo kas. Algun medida importante ku bo por tuma pa prevení hòrtamentu di bo outo.
- Sera bo outo na lòk. Maske lòkmentu di bo outo awendia no ta un garantia apsoluto ku nan lo no hòrta bo outo, tòg e ta un estorbo pa e ladron. Hasié un kustumber pa lòk bo outo.
- Kantu di kaya: Parker bo outo kaminda tin hopi aktividat i bon iluminashon. Si bo parker bo outo den un lugá di parker outo, buska un sitio kaminda tin sufisiente iluminashon.
- Den un lugá di parker: Si bo ripara algu straño na bo outo no bai para kontrolá bo so. Malechornan ta mara algu tras òf bou di bo outo ku ta hasi hopi sonido. Ora bo para pa wak, nan ta kita bo outo for di bo. Pues si bo ripara algu straño i bo ta bo so, buska un bewaker òf polis den bisindario pa bin bèk ku bo na bo outo.
- Hasi uso di aparato kontra hòrtamentu di outo riba merkado. Un di esnan mas simpel ta un suich skondé pa bo kòrta e koriente for di starter. Abo sa unda e suich ta, pero e ladron mester bai buska i e no ke pèrdè tempu.
- No laga nada bisto den outo. Tin biaha nos por lubidá un tas òf pakete riba stul den outo. Ladronnan ta kibra bo outo pa kue esaki.
- No laga aparatonan manera laptop den outo. No dilanti, pero tampoko den baul. E ladronnan ta kibra bo glas di outo i drenta paden. Una bes ku nan ta paden, nan por habri e baul tambe.
- Si nan dal patras di bo outo ku e intenshon pa bo para, no para! Presta atenshon, pasó ora bo para pa wak e daño na bo outo nan ta hènsòp bo i kita bo outo for di bo.
- Semper sea konsiente di bo alrededor na lus di tráfiko. Tin e tendensia ku na lus di tráfiko malechornan ta blo i kita bo outo for di bo.
- Kuidou pa nan no sera bo aden. Nan ta usa dos outo un bo dilanti i un bo tras. Na dado momento nan ta será bo ku e intenshon pa kita bo outo for di bo.
- Krusada ku lus di tráfiko
- Garashi òf lugá di parker
- Salida di pòmp di gasolin ‘self-service’ òf ATM (drive thru)


text:
Awor ofisialmente Trump ta kandidato pa partido Republikano.
Ofisialmente Donald Trump ta e kandidato Republikano. Asina a keda ratifiká riba e di dos dia di e konvenshon Republikano ku ta tuma lugá e siman aki na Cleveland Ohio. Riba e promé dia, tabatin un movementu den e partido Republikano ku ta yama nan mes “Never Trump”, ku a purba na blòkia e nominashon di Trump. Sinembargo e grupo no a logra haña muchu sosten. Donald Trump, un empresario di 70 aña, a logra haña konfiansa di e 1237 delegadonan nesesario, pa ofisialmente bira kandidato pa e partido Republikano. Den un intento pa uni e partido, Trump a nombra Mike Pence komo su “running mate”, kandidato pa vise-presidente di Merka. Pence (57) ta un republikano konservativo, gobernador di Indiana. Mesora Trump a twit “Ta un honor pa por partisipá na elekshon den representashon di e partido Republikano. Lo mi traha duru i lo no defroudá boso. Merka promé!”. Di otro banda, Hillary Clinton tambe a usa retnan sosial pa reakshoná riba e nominashon ofsial. “Donald Trump a kaba di bira e kandidato Republikano. Uni bo mes, pa evitá ku nunka e lo pone pia den e kantor presidensial”, asina Clinton a skibi riba su Twitter. [if !supportLineBreakNewLine] [endif]


text:
Diasabra merdia pa 1:30 central di polis ta despacha patruya di San Nicolas pa un caso di hogamento na Baby Beach.
Patruya ta yega na e sitio y ta bin encontra cu personanan dunando CPR na un turista masculino.
Turistanan na e sitio ta splika cu nan tabata snorkel y na dado momento a ripara e turista masculino ta drief.
Di biaha a sake for di lama y a cuminsa cu CPR inespera di ambulance.
Personal di ambulance ta yega na e sitio. Ta trata na re-anima e turista pero lamentablemente no por a haci nada mas .
Dr Texier ta consta morto pa 2:55 di e turista masculino naci na hulanda di 58 aña di edad.
Slachtofferhulp a presenta na e sitio pa asina guia e famia den e momentonan aki.
Cuerpo Policial ta manda palabra di condolencia na famia di e fayecido.
Turista ta hoga na Baby Beach CUERPO POLICIAL TA INFORMA
Diasabra merdia pa 1:30 central di polis ta despacha patruya di San Nicolas pa un caso di hogamento na Baby Beach.


text:
Oranjestad-Siman pasa diaranson Staten di Aruba a trata e LIM, esta e Landsverordering Instelling Ministeries. Momento cu un gobierno cambia y dado caso cambia e carteranan bao di e constelacion nobo, e ora mester acudi na Staten pa haci esaki mediante un ley. Esaki ta di 8 biaha desde Status Aparte, pues desde 1986 cu a acudi na Staten pa haci dicho cambionan. E reunion aki supuestamente no lo mester tabata un reunion largo sinembargo a dura un total di 13 ora non stop.
Ningun conocemento di finansas
Durante e reunion publico aki e orador Mike De Meza a cuminsa splica Parlamento cu e no ta kere cu Energia mester cay bao di Minister Presidente, pero e ta conseha pa Glenbert Croes of Chris Romero tuma e cartera aki como cu nan tin experticio riba e tereno aki. Sin por a argumenta e pakico exactamente e ta pensa asina Mike De Meza a ripiti esaki como 8 biaha den su disertacion. Parlamentario Endy Croes mesora a reacciona cu Mike de Meza parce e auto Renault di antaño, esta un “Lelijk Eend” pega den prome speed. Segun Croes, net De Meza ta esun cu menos mester duna conseho cual cartera cada Minister mester haya. Mesora a recorda Mike De Meza cu e prome 4 aña di Gabinete Mike Eman 1 su persona a wordo complaci cu e cartera di Finansas sin ningun conocemento financiero. De Meza no tabata domina e materia y no sa ni un pataca di Finansas y tempo a mustra e eror grandi cu Mike Eman a comete dunando De Meza e cartera ey.
Politica anticua di AVP
Mike De Meza a haya un Aruba cu un debe nacional di 49% di GDP na 2009, den cuadro cu tur standardnan internacional. Awe nos tur sa e resultado final, esta un Aruba cu un debe nacional di 93% di GDP. Pues di cada florin cu drenta caha di gobierno awe, 93 cen ta comprometi pa paga debe. Awor e persona di partido AVP kende a causa e desaster financiero aki, kende alaves tempo e tabata Minister di Finansas durante un reunion den Parlamento a bruha den assetts y income, ta esun cu kier bin duna conseho con Coalicion mester “match” cada cartera di cada minister. Endy Croes a sigui splica durante su disertacion cu hustamente pa e motibo di e erornan grave cometi pa Mike de Meza y Mike Eman awe Aruba ta den su “moer” y cu nan ta sinta den e stoel otro banda ey. Pueblo a castiga AVP cu 10 mil voto y a bisa “NO” na e politica anticua cu AVP a bin ta practicando. A kere cu Mike de Meza y AVP a siña nan les pero aparentemente esaki no ta asina mirando e politica barata cu De Meza a bin ta hunga durante dicho reunion.
Croes a termina bisando De Meza: “Schoenmaker blijf bij je leest”. Esaki ta tipifica un persona cu kier duna conseho alrespecto algo cu e no tin conocemento di dje.


text:
Cees Tabac a tene un lectura y exposicion na Biblioteca Nacional y e ta conta con el a cuminsa cu su carera, como un hoben a descubri fotografia y den un lucha a traha pa subi den un estudio den academia y e industria di musica cu potretnan funk.
Tambe cu otro retratonan y con cu experiencia ta mehora y semper tin e sentimento cu bo por y cu tin e gevoel cu bo ta bezig cu algo di loke bo ta bay eherce.
Spaak a sigui splica cu e ta mira e diferente color di hende, hendenan cla y hendenan color scur. Tur cos ta bin hunto. Tambe tin hopi hende cu ta bin di otro continente. Naturalmente tin hopi Hulandes na Aruba. Tambe tin hende cu door di e calor, ta bisti mas “luchtig”. E no ta solamente sexy pero e ta mustra diferente compara cu bistimento di pañanan di winter na Hulanda, cual ta fotografia esaki diferente.
Hendenan ta gentil y accesibel. Hende ta laga nan mes saca potret facil, aunke cu nan ta custuma di laga mes wak.
Cees Spaak ta scoge semper potretnan blanco cu preto. E ta hopi adecuado pa potret. Semper e tabata asina y nunca lo cambia. E caracter den e potret ta keda miho. Bo ta mira algo diferente den un potret blanco cu preto.
E conocido periodista Maritza Maduro tabata tey presente na e exposicion y lectura di Cees Tabac. Cees Tabac tin algun aña biba na Aruba y a trece dilanti kico ta inspira cada fotografo na momento cu ta bay saca un potret. Sea cu ta saca potret di hende, saca potret comercial of di prensa.
Tin e sentimento cu loke bo kier keda pa resalta den cada imagen cu bo capta.
Lens di mi wowonan
Leo Vrolijk ta organisa tur aña un exposicion di fotografia, Cu tipo di exposicionnan asina, ta purba di atrae e miembronan di prensa, no solamente pa amplia nan conocimento, pero cu cada un di e eventonan aki nan ta siña un cos nobo. Nan ta amplia e forma cu nan ta presenta nan trabao tambe.
Tur hende por saca un potret awendia. Manera Cees Tabac a trece dilanti, ta e sentimento cu bo ta hinca den un potret tambe. Un potret por bal mas di mil palabra. Bo por tin un articulo cortico of largo, interesante, pero si bo no tin un imagen cu ta capta e atencion, e ta bay perdi.
Semper fotografia ta keda importante den prensa.
Kico lo sigui
For di awo aki caba tin un invitacion pa fotografonan, cu na september lo bay tin un otro exposicion di Leo Vrolijk y e organisacion E Lens di mi Wowonan. Ya caba ta bon pa hala tur loke ta e trabaonan y trata den e periodo aki cu falta, capta e imagen di mas bunita den boso carera.
Fotografo Teo Lopes tambe tabata tey presente durante e lectura. E mes a haci un research riba Cees Tabac y a mira cu toch tabata tin un hende basta conoci. Ora cu el a mustra su potretnan cu el a saca, vooral di e artistanan di accion, a haya hopi great y e manera con e ta mira fotografia tabata hopi interesante.
Pa Tabac, esaki no ta un simpel profesion. Loke e tin den dje, e ta sak’e afo por medio di su camara.
Teo Lopes mes tin basta tempo ta sacando potret. E unico cos cu ta cambia ta tecnologia. Pero e resto bo tin’e den bo. E artistica ta keda den bo y esey ta keda den bo.


text:
Gillain Berry, Miss Aruba 2011, cu actualmente ta bibando na Alemania, a lansa su buki ‘The Yourney‘, y e ta conta cu ta e manera un carta masha largo, pa inspira y motiva e hobennan den e islanan di Caribe. E buki no ta djis papia tocante e ‘kico‘ pero tambe e ‘con‘. E prome inspiracion di Gillain a bin di un hoben cu ta su famia y di dos inspiracion a bin for di dje mes, cu e kier a comparti cu e hobennan tur locual el a siña.
Gillain ta consciente cu nada den bida ta perfecto, pero tin cu siña hopi y traha pa mehora nos mes cada dia. El a scoge e estudio ‘Business & Management‘, paso ultimamente su deseo ta pa tin su propio negoshinan y traha pa su mes riba un nivel internacional. Lesa e entrevista cu Gillain den edicion di juli di Focus Digital Magazine, cu ta accesibel cu ta accesibel ‘gratis’ via Apple Store of Android Google Play Store, cu por download e aplicacion riba un smartphone of tablet.


text:
NOS PROGRAMA
THINK,CLICK, SURF/PENSA,KLEK ,SURF ta un kampaña dirigí riba públiko di region karibense pa konsientisá i engrandesé komprendementu di menasanan sibernétiko i duna forsa na e públiko karibense pa ta mas seif i mas sigur on line, ku énfasis riba nos hubentut.
E kampaña ta ofresé e siguiente konseho ora ta usa Internèt.
-
THINK/PENSA - Promé ku bo usa Internèt, tuma tempu pa komprendé e riesgo i siña kon detektá posibel problema.
-
CLICK/KLEK- Tuma un ratu pa bo ta sigur ku e paso ku bo ta bai tuma ta seif.
-
SURF/SURF- Disfrutá e Internèt ku konfiansa manera un dia rilèks na laman. Tuma e pasonan korekto pa protehé bo mes i bo kòmpiuter.


text:
Bon bini na Ministerio di Tráfiko, Transporte i Planifikashon Urbano di Gobièrnu di Kòrsou. Nos ministerio ta mihó konosí komo Ministerio di VVRP (Verkeer, Vervoer, en Ruimtelijke Planning).
Mishon
Ministerio di Tráfiko, Transporte i Planifikashon Urbano di Gobièrnu di Kòrsou ta responsabel pa desaroyo duradero di tráfiko, transporte i planifikashon urbano. Den e ministerio akí e palabranan integral, sigur i limpi ta pará sentral. E ministerio ta un organisashon den kual ta hasi uso di e mihó instrumentonan pa mantené i mehorá e kalidat di bida di tur siudadano i pèrkurá pa aksesibilidat optimal di Pais Kòrsou.
Mishon di e ministerio ta trata spesífikamente e siguiente puntonan:
VVRP ta informá ǀ Desaroyo di Servisio pa Planifikashon Urbano (ROP)


text:
Pronóstiko di tempu pa Kòrsou i bisindario bálido te djabièrnè mainta 06:00 o.l., 4 di novèmber 2022.
Pronóstiko
Pronóstiko di tempu pa Kòrsou i bisindario bálido te djabièrnè mainta 06:00 o.l., 4 di novèmber 2022.
Kompilá: djaweps 3 di novèmber 2022, 05:00 o.l. (09:00 UTC).
Tempu: Shelu ta por lo general parsialmente nublá, temporalmente basta nublá ku chèns pa algun áwaseru lokal.
Temperatura máksimo lo alkansá 30ºC i temperatura mínimo 25ºC.
Solo ta sali 06:29 i ta baha 18:10 o.l.
Bientu: Direkshon generalmente ost i moderá; forsa 3 te 4 (12 te 30 km/ora, 7 te 16 nudo). Ráfaga de bes en kuando te basta fuerte; forsa 5 (31 te 39 km/ora, 17 te 21 nudo).
Situashon general: Un ola tropikal situá awe mainta riba parti oriental di Karibe lo krusa nos region durante e próksimo 24 ora. E fluho di bientu lo bira gradualmente for di direkshon ost pa suitost i trese airu mas húmedo i instabil den nos área. Esaki lo kousa áreanan di nubia pa desaroyá i krusa nos region ku posibilidat pa algun yobida kompaña pa welek i bos. Algun di e yobidanan aki por ta lokalmente fuerte i por kousa molèster na e luganan di kustumber.
Kondishon di laman: Trankil te moderá ku altura di olanan entre 1 i 1.5 meter (3 pa 5 pia). Kondishon di laman na kosta nort ta un ta un poko brutu dor di efekto di resake.
Sistemanan signifikante di wer tropikal: Ningun.
Fenómeno spesial: Ningun.
Perspektiva te djasabra mainta: Parsialmente te hopi nublá ku chèns pa algun áwaseru kompaña pa welek i bos.
Meteorólogo: Luciano.


text:
Ontbijten is belangrijk voor schoolkinderen
De Stichting vindt het belangrijk ouders en verzorgers voorlichting te geven over het belang van een goed ontbijt voor schoolkinderen. Dat doen we op Facebook en Instagram, twee populaire media op Bonaire.
Desayuno ta un bon start di dia
Desayuno ta duna bo yu energia atrobe despues di anochi. Desayuno ta start e sistema di digestion. Ademas esaki ta kita e gana di bai snup òf di kome kuki mas lat den kurso di mainta. Lùnch ta duna bo yu pèp pa siña i hunga hinter traimèrdia.
Desayuno ta importante
Desayuná bon ta importante pa tur hende, pero prinsipalmente pa mucha ku ta bai skol. Maestronan ta señalá hambresa i mal konsentrashon serka mucha ku no a desayuná. Esaki tin su konsekuensianan pa e prestashon na skol. Ademas e tentashon ta grandi pa na un momentu mas lat kome numa loke tin pa kome. Hopi biaha esakinan ta kos di pasaboka ku tin relativamente hopi vèt i energia, pero tiki vitamina i mineral. Mucha di skol ku no ta desayuná, hopi biaha tambe ta mas pisá den komparashon ku mucha ku si ta desayuná, investigashon ta saka afó. Komementu di hopi pasaboka ta ademas malu tambe pa djente. Pa e motibunan akí desayuno ta asina importante.


text:
Minister Xiomara en conexion cu Dia di Mama: Riba Dia di Mama nos ta gradici tur yiu cu ta yuda nan Mama cumpli cu e responsabilidad di trabou
Minister Xiomara en conexion cu Dia di Mama:
Riba Dia di Mama nos ta gradici tur yiu cu ta yuda nan Mama cumpli cu e responsabilidad di trabou
ORANJESTAD – Diadomingo awo ta Dia di Mama y e mandatario ta manda un mensahe relaciona cu e dia aki. Feliz Dia di Mama na tur Mama, specialmente na tur Mama cu ta traha. Minister Xiomara Maduro ta trece dilanti cu ela lanta cu un Mama cu ta traha y como yiu semper ela brinda su mama tur sosten, amor y cariño pa e por a cumpli cu su responsabilidad. Awor ta toca su persona como Minister di Finansa y Cultura pa carga un responsabilidad grandi, pesey como Mama, e mandatario ta gradici su yiu Ethan cu ta dune su sosten, cariño y amor pa asina e tambe como Mama cumpli cu e responsabilidad grandi aki na bienestar di nos Pais. Minister Maduro ta gradici tur e yiunan cu ta yuda nan Mama pa por cumpli cu nan responsabilidad cu trabou ta trece cune. Na tur Mama, pasa un Feliz Dia di Mama den compania di famia.


text:
Minister plenipotenciario
- E articulo aki ta uza ortografia di Papiamento. Lo aprecia si por mantene e articulo aki na estilo di Papiamento.
E termino minister plenipotenciario por tin diferente nificacion. Den derecho internacional un minister plenipotenciario o embahador extraordinario ta un diplomatico, cu ta mas bien un empleado publico. Su rango ta net bao di esun di embahador.
Reino Hulandes[editá | editá fuente]
Historicamente e contacto oficial entre e gobierno di Hulanda y e islanan di Antias Hulandes tabata core pa medio di e gobernador. Na 1947 ta introduci e puesto di representante oficial di Antias Hulandes na Den Haag. Antias su prome representante tabata Moises Frumencio da Costa Gomez. E puesto aki a desaroya despues den e funcion di minister plenipotenciario y a bira ofisial den Reino Hulandes desde 1954, ora a regla e relacionnan entre e paisnan di reino den Statuut pa e Reino Hulandes.
Tin o tabatin e siguiente funcionnan di minister plenipotenciario pa:
- Aruba: desde 1986, ora ela obtene su status aparte
- Corsou: desde 2010, despues di disolucion di Antias Hulandes
- Sint Maarten: desde 2010, despues di disolucion di Antias Hulandes
- Antias Hulandes: di 1954 te 2010, ora a disolvi Antias Hulandes.
- Surnam: di 1954 te 1975, ora e pais a bira independiente y a sali for di Reino Hulandes.
E minister plenipotenciario ta actua como representante di su respectivo pais na Den Haag, sede di gobierno di Hulanda. E ta forma parti di e Conseho di Minister di Reino, sinembargo no ta forma parti di Conseho di Minister di su respectivo pais. Esaki ta debi cu un minister plenipotenciario no ta un "minister" igual na otro minister como e no ta responsibilisa na parlamento, sino ta raporta directamente na minister-presidente di su respectivo pais. Si ta necesario por invita e minister plenipotenciario pa atende reunion di Conseho di Minister.
Den curso di tempo Antias Hulandes, Aruba y Corsou tambe a cuminza staciona representante, cu e titulo di minister plenipotenciario, na e embahada di reino na Merca, Venezuela y na Union Oropeo. E ministro plenipotenciario aki ta representa exclusivamente e interesnan di su respectivo pais. Actualmente tanto Aruba como Corsou tin un representante na Washington D.C. Sint Maarten no tin minister plenipotenciario na Washington.
Mira tambe[editá | editá fuente]
- Lista di minister plenipotenciario di Antias Hulandes (1955 - 2010)
- Lista di minister plenipotenciario di Corsou (2010 - presente)


text:
For di e momento nos a adverti pa e final di e “aventura” cu Aruba a wordo hinca aden mientras gobierno anterior tabata pone hende baila.
Algo sumamente serio a pasa cu Aruba cu a wordo presenta cu un proyecto di mil maraviya cu mester a scapa Aruba cu na 2016 tabata rumbo pa desastre.
Introduccion di e proyecto Citgo a kita atencion total for di e situacion financiero y economico di Aruba cu tur rapport di organonan oficial di estado a comenta.
IMF y Banco Central a elabora riba e situacion desastroso di e pais na 2015.
E proyecto Citgo a wordo negocia den un ambiente cu gobierno Mike Eman mester a scapa su mes di bira autor di e desgracia financiero di Aruba.
Awe DIARIO ta para riba su ponencianan for di prome ora cu nos a adverti Aruba na 2018 cu e pais ta bay enfrenta un caos cu Citgo.
Tur loke nos a trece dilanti, awe ta wordo confirma pa señor Alvin Koolman cu ta mustra riba tur loke DIARIO a trece dilanti riba e posibilidad pa e upgrader di Aruba wordo habri atrobe y funciona como loke ta yama “refineria”.
Pero berdad semper ta sali na cla y lamentablemente pa Aruba awe loke mester a pasa ta pasa.
Koolman a presenta un ponencia cu semper DIARIO a presenta y esaki ta, cu ni Lago, ni Coastal ni Valero cu tabata companianan den nan sapato a logra loke a bisa cu Citgo si lo a logra.
Awe cifranan di Koolman ta confirma nos ponencia cu Valero no por a keda Aruba sin perdida enorme cu ta contra tur ponencia.
Awor nos ta bolbe lansa nos pregunta. Con Koolman por a kere cu tur su experencia cu proyecto Citgo si lo tin futuro?
Ningun momento nos ta duda den capacidad y experencia di Koolman riba tereno di refineria. Ta hustamente debi na su conocemento nos ta haci e pregunta grandi aki pasobra nos no ta experto pero nos a dal martiu riba cabes di clabo na 2018 ora nos a bisa Aruba pa lubida Citgo.
Nos a cuestiona con un persona manera Mike de Meza cu conoce mundo di petroleo na Merca sigur, por a presenta e proyecto aki como gran salbacion economico di Aruba.
E historia di Citgo no tabata conoci pa Koolman y tur hende envolvi den e proyecto? Koolman no a realisa cu Nicolas Maduro for di prome momento no tabata tin 300 Miyon rekeri pa pone riba mesa?
Cu medida pisa di Merca lo a bini tabata conoci for di 2014 ora Barack Obama a introduci prome medidanan.
Pero pio cu medida, na 2016 Citgo a wordo completamente hipoteca dor di Nicolas Maduro cu a uza Citgo como su baca di lechi.
E carta di Koolman ta mustra cu ta como terminal e planta di Aruba tabata tin futuro. Awor con Koolman por a bira director di Refineria di Aruba si no ta trata di un refineria?
Nos ta contento cu e carta di Koolman a mira luz. Pasobra awor cu mas forsa cu nunca nos por lucha pa tur berdad di e proyecto bini dilanti pasobra nos ta insisti cu gobierno anterior a abusa di confiansa di Aruba cu un proyecto Citgo, cu a nace pa fracasa for di momento cu a sinta na mesa cu Nicolas Maduro!


text:
Origineel
ban bolter un marijuana mas cheibba jou sensimillia bolter un cheiba ban basila jou, ban ban gosa jou jou sensimillia bolter un cheiba ban basila jou, ban ban gosa jou jou y mi ta bisa nan Mas sensimillia mas mas cheiba Wak kon nos ta gosa Wak kon nos ta pasa Bula na laira Sakudi mi rast Ei jou oooouw Ei jou oooouw Ei jou oooouw Saka bo candela mustra nan ku Bon ta hcici Mustra nan ku bot a esun ku Niun hende un por mishi Laga mi almanan schaferches pe Syle ku nos ta bisti Wak nan lenga colebra lagadishi Pero awo mi ta bai na bo mas cos di papia Bira mi lomba pa bo wak mi rasta No bin sinta tende mi cantica busca critica Pasobra esaki te style ku nos ta basila Content riba un rust y alaves kla pa mata Wak kit a pasa ora mi presenta Tur hene man na laira na mi wak bo lightaa Blaaazzzz it Sensimillia sensimillia bolter un cheiba ban basila jou, ban ban gosa jou jou sensimillia bolter un cheiba ban basila jou, ban ban gosa jou jou y mi ta bisa nan ata nos a bin ku e musica reggae tume mane bo ke, pero basta bo scuche pero nos subi riba stage nos ta subi ku e mary jane riba e wet di keda space manera e strea den planet paso ta!! Hopi great pa mi show mi rastaman face Tur hende aki den, hala bin paden Anto mustra mi ku bo tey anyway Mas cheiba mas jamma hopi mas mary jane sensimillia bolter un cheiba ban basila jou, ban ban gosa jou jou sensimillia bolter un cheiba ban basila jou, ban ban gosa jou jou (2x) Y mi ta bisanan
Vertaling
verbod bolter un marihuana mas cheibba jou Sensimillia bolter un cheiba verbod basila jou, verbod verbod gosa Jou Jou Sensimillia bolter un cheiba verbod basila jou, verbod verbod gosa Jou Jou y mi ta bisa nan Mas Sensimillia mas mas cheiba Wak Kon nos ta gosa Wak Kon nos ta pasa Bula na Laira Sakudi mi rast Ei jou oooouw Ei jou oooouw Ei jou oooouw Saka bo candela Muštra nan ku Bon ta hcici Muštra nan ku bot een Esun ku Niun Hende por un Mishi Laga mi almanan schaferches pe Syle ku nos taBisti Wak nan lenga colebra lagadishi Pero AWO mi ta bai na bo mas cos di papia Bira mi Lomba pa bo wak mi rasta Geen bin sinta Tende mi Cantica busca critica Pasobra Esaki te stijl ku nos ta basila Content riba un roest y Alaves kla pa mata Wak kit een pasa ora mi presenta Tur HeNe man na Laira na mi wak bo lightaa Blaaazzzz deze Sensimillia Sensimillia bolter un cheiba verbod basila jou, verbod verbod gosa Jou Jou Sensimillia bolter un cheiba verbod basila jou, verbod verbod gosa Jou Jou y mi ta bisanan ata nos een bak ku e musica reggae tume manen bo ke, pero basta bo scuche pero nos Subi riba podium nos ta Subi ku e mary jane riba e natte di keda ruimte manera e Strea den planeet paso ta !! Hopi grote pa mi tonen mi rastaman gezicht Tur Hende aki den, hala bin Paden Anto Muštra mi ku bo tey toch Mas cheiba mas jamma hopi mas mary jane Sensimillia bolter un cheiba verbod basila jou, verbod verbod gosa Jou Jou Sensimillia bolter un cheiba verbod basila jou, verbod verbod gosa Jou Jou (2x) Y mi ta bisanan


text:
African Fashion Curaçao & More Initiatives lo tin su annual African Fashion Show & Market
African Fashion Curaçao & More Initiatives lo tin su annual African Fashion Show & Market
Djasabra 5 di novèmber 2022 tin e famoso Show di Moda Karibiana Afrikano i Merkado na Mayorie Party Palace.
Ora ta di 19.00 pa 23.00.22 Modelo di train pa sra Sherry Alberto i Ederline Bridgewater lo bai lusi diseno nan
elegante traha pa nos designers nan lokal Junius Isenia, Iveliss Ureño i Norman Rijke i joyas di Bold Fashion i
Tasnan di Moomsy Collection i lo tin un merkado. Nos artista invita lo ta Mamyluv
Historia
Esaki ta e di 7 aña ku African Fashion Curaçao & More Initiatives ta organisá su show di moda. Den tur show
evento nos focus ta riba famia nos semper tin minimal 6 famia ku lo modela.
Na 2013 a organisá e prome African fashion kaminda 23 modelo a partisipá. E diseñadó, kosedó profeshonal Junius
Isenia i e estilista Shanda James. Kurso Nos Herensia Afrikano General duna pa nos dosentenan baluarte sr. Chipp
Dollison i drs.Jeanne Henriquez i pa Kurso di Kabei sra. Ruth Gregoria .
Na 2014 un kantidat di 42 modelo a presentá diseñonan di Diseñadó Djurig Sling di Dr’Ling, Estilista i Kosedó
Morela Gerardus di Mora & More i di Estilista Shanda James di Divine Bridals. Kurso Outobiografia Bibu. Nos
dosentenan baluarte dr. Rose Mary Allen, dr. Richinel Ansano, drs. Jeanne Henriquez, drs. Stanley Quirindongo i
señora Odette Quirindongo.
Na 2015 un kantidat di 36 modelo a presenta disenonan di Norman Rijke i di Junius Isenia Nos dosentenan baluarte
ta dr Rose Mary Allen, mr. drs. Elgenia Pieternelle i drs. Elton Villareal sr. Max Martina, Junius Isenia di JD Design,
Indira Hermanus di Krea Diva i Marlon Regales.
Na 2016 un kantidat 41 modelo a presenta disenonan di sr. Rashadi Geertruida, sra. Solayca Scherptong – Cordilia i
sr. Junius Isenia . Tambe ta tin disenado internashonal di St Maarten sra. nan Zillah Duzon Hazel, Cristal Le Grand
i di Guyana residensia na New York sra. Sonia Noel nos dosentenan baluartenan tabata Drs. Angelo La Cruz, Dr
Rose Mary Allen, sra. Kim Brown, Mr. Drs. Elgenia Pieternella, Drs. Ethsel Pieternella,Sr Sharline Americaan e.v.
Wilson i Sr Elton St Jago i Sr Papi Adriana. E ana ei nos a ser entrevista pa NBC Black dor di periodista
MelissaNoel i nos a sali riba na ret nan social via Facebook i otra red sosial manera FAce of Afrika.
Na 2017 pa motivo nan di luto nos no a tene nos evento magno solamente nos merkado na kas.
Di 2013 te ku 2016 Kurso di modelahe pa sra. Kim Brown.
Na 2018 un kantidat di 32 modelo a presenta disenonan di Sra Narcisia Maduro, sra Ruthmila Meulens -Fullinck i
sra. Enid Larson Fullinck i di srta. Francenid Girigorie. I tas nan di Junius Design. Nos dosentenan baluarte
Giovanni Abath i Angelica Delgado, Drs. Tamira La Cruz i srta. Celine La Cruz. Kurso di modelahe sra. Ayanette
Statia.
Na 2019 na St Martinus Center den e Kapel na Awasa Korsou. 32 modelonan a sigui e kurso Outobiografia Bibu
Importansia di hende muhe den sosiedat duna pa sra. Drs. Jeanne Henriquez I e Importansia di Ahejedres i su
historia aki na Korsou duna pa sr. Jimmy Izijk, E modelo a haña lès di modelahe di sra.Ayanette Statia .diseño di
Sra Maylene Soleana, pa kolekshon 2020 pa African Fashion on na Korsou i nos a lansa nos mes kolekshon 2020. Ta
tin guest designer sra. Inonga Anandala di Zambia. For di Senegal nos lo tin tas i joyas di Asha African
Assortiments.Durante e evento aki ta tin animashon di Harlianna Yentje Brazil, Sherome Petronia i Good Timez
band.
Inisiativa African Fashion Market & More on na Curacao ta un Koperativa, Meta ta di promové
Kooperativismo en general i partikularmente bou di nos diseñadónan, artesanonan lokal i interesadonan.
Ta logra e meta dor di organisá entre otro kursonan ku ta siña nos balorá nos mes pa ta kreativo i krea bo
mes instituto pa progreso di nos mes nos famia i Kòrsou, marshe di moda i ku presentashon di produkto
spesial, nos tela i joya Afrikano, tayer, seminario, kurso di kuido kabei i kurso di modelahe. Tambe ta
kompartí konosementu di nos herensia dor laga tur modelo ku partisipá, sera konosí ku nos baluartenan
di Kòrsou, i nos baluartenan di Karibe di herensia Afrikano ku a duna aporte na nos ekonomia, polítika i
sistema sosial kultural duradero. I siña di nos baluartenan di mama kontinente Afrika su aporte na sensia
mundial i humanidat en general. For di 2020 ta organisa plan di vakashon pa hoben di skol di fundeshi
di grupo 5 te ku 8 pa prepara nan mes pa e siguiente ana eskolar ta duna nan tabla, matematika, lenga
papiamentu i ulandes, historia i topografía di Karibe i di mama kontinente Afrika, planta, hasi obra di
man , pinta i lanta na mes negoshi ku ta klausura ku un merkado kaminda e ganashi ta pa e
alummnonan haya kumpra nan kosnan di skol. Fundadónan di Inisiativa African Fashion Curaçao &
More ta Marilyn Alicia Isaac MBA i su kasá drs. Angelo Felisimo La Cruz. Pa informashon tokante
karchi por tuma kontakto riba siguiente numbernan: whatsapp 5671342 / 5664289 /6826598 tel. kas
8889497


text:
Importacion ora di mudansa
En principio mester declara tur importacion di mercancia (otro cu ora ta biaha) na Aruba cerca Servicio di Aduana y Accijns, miho conoci como Duana.
Un agente di duana tambe yama ‘customs broker’) por yuda ora di haci un declaracion di importacion di mercancia. Den e seccion “Yellow Pages” di buki di telefon di Aruba bo ta haya agente di duana.
Ora di muda pa Aruba no ta tur ora ta necesario pa paga derecho di importacion, ya por haya dispensacion pa mueble di mudansa cune.


text:
‘Crea cupo di trabou na San Nicolas’
San Nicolas ta un parti di nos pais cu a keda atras den desaroyo. Durante e ultimo decadanan, cierto inversion a tuma luga, pero tiki si compara esaki cu otro districto. E opinionnan tocante e miho forma pa desaroya San Nicolas ta varia. Tambe entre partidonan politico.
ArenaPoliti.co a tuma contacto cu parlamentario di MEP, sr. Chris Romero, pa haya sa con e vision di MEP pa cu San Nicolas ta diferencia di e maneho cu gabinete Mike Eman I y II (AVP) a hiba e ultimo shete aña y mey. ArenaPoliti.co a haci sr. Romero e siguiente pregunta: Si MEP logra forma e siguiente gobierno, kico MEP lo haci diferente pa cu San Nicolas compara cu e maneho di gabinete Mike Eman I y II?
Comercio y cupo di trabou
Sr. Romero ta cuminsa contesta e pregunta enfocando riba comercio y creacion di cupo di trabou na San Nicolas.
Reforma fiscal real
Chris Romero: “Pa San Nicolas por desaroya mester trece comercio pariba, pa asina por crea trabou pariba y asina tin mas hende cu lo cumpra pariba y esaki lo atrae mas comercio atrobe. Con nos kier logra esaki door di un reforma fiscal real pa San Nicolas. Pakico real paso AVP a introduci uno cu segun nos ningun comerciante por a us’e, ni uno existente menos uno nobo. Pues un reforma real cu incentiva pa comerciantenan bin San Nicolas.”
Pa San Nicolas por desaroya mester trece comercio pariba, pa asina por crea trabou pariba y asina tin mas hende cu lo cumpra pariba y esaki lo atrae mas comercio atrobe.”
Agricultura
Sr. Romero tambe ta wak un rol importante pa San Nicolas den un vision di MEP relaciona cu food security: “Nos gobierno [MEP] lo kier desaroya agricultura industrial tambe na San Nicolas cu ta pilar di nos vision pa cu food security pa Aruba, esaki lo tin un impacto positivo riba oportunidad pa empleo pariba.”
Medicina alternativo
Sr. Romero ta continua riba e meta pa crea cupo di trabou na San Nicolas: “Un otro industria cu nos lo kier explora su posibilidadnan ta esun di alternativa medicinal. Awor e base di e industria aki ta na Mexico pero mirando e ola di violencia ayanan nos lo kier atrae e industria aki pa San Nicolas.”
Promove comercio
Banda di crea cupo di trabou, e parlamentario di MEP ta elabora riba dos actividad cu cual un gobierno di MEP lo promove comercio y atrae hende local y turista na San Nicolas.
Zomer Carnaval
Chris Romero: “Mas cu claro gobierno mes tin e deber di yuda promove e comercio cu tin pariba y dos actividad cu semper a contribui pa cu esaki ta Carnaval y Drag Race. Den pasado a purba introduccion di un tipo di zomer carnaval na Aruba y nunca e tawata factibel pa motibo di diferente factor y un di nan ta su localidad. Un carnaval pa turista so no lo traha pero un pa pueblo na San Nicolas cu festivalnan di canto incluyendo conciertonan di artistanan internacional, lo ta un boost pa Aruba su turismo pero tambe pa San Nicolas.”
Drag Race
Sr. Romero: “E otro atraccion internacional cu nos tin ta caredanan di drag race. Invertiendo den e pista pa asina boost nos nivel di coredonan pa asina por invita coredonan internacional sigur lo por trece riba 10.000 persona pariba cu lo impacta e comercio pariba.”
Recientemente sr. Romero a expresa mas di e contraste entre su vision pa Aruba y e maneho di gabinete Mike Eman (AVP). Klik aki pa lesa su articulo.
Expresionnan haci den e articulo aki no necesariamente ta refleha opinion di ArenaPoliti.co


text:
Recientemente e parlamentario pa fraccion di Partido di Pueblo Arubano (AVP) a duna un declaracion den cual ta indica cu e esencia di e ley Landsverordening Normering Topinkomens (LNT) ta cu esun cu ta traha den sector semi publico, esun cu ta traha na WEB, na Elmar, Setar Banco Central, APFA, etc. cu e hendenan aki ta gana demasiado placa y cu mester baha nan salario. Ta haci comosifuera aki ta unda e placa di pueblo ta lek y esaki simplemente no ta berdad.
Si nos bay puntra nos mes unda e placa ta lek, nos sa. Nos sa kico ta nepotismo, nos sa kico ta friends and family, nos a wak Lotto pa Deporte, nos a wak hopi caso di cerca, entre otro, nombramento den e companianan estatal. Bou di e gobierno aki nos a wak con tin un conflicto di interes miyonario entre e Minister Endy Croes cu ta minister responsabel pa deporte y na mesun momento e tin fundacion Lotto pa Deporte bou dje.
Bo ta wak ki peliger esaki ta trece cu ne pa metemento politico y loke bo kier haci pa e ley aki no solamente empobrece bo pais, manera tur e otro medidanan. Si bo wak BTW, e ta pa empobrece e pais aki pasobra loke bo ta bisa ta cu e pueblo ta haya demasiado placa of ta gana demasiado bon, nos por ranca 160 miyon extra. Esey bo kier haya cu BTW. Bo ta haya cu e pueblo aki ta haci demasiado uzo di cuido medico p’esey bo ta bin cu eigenbijdrage, pa bisa un señal cla pa hende no bay dokter. Pesey bo bin cu e recorte di 12.5% p acu ambtenaar, paso tin mucho vet. E hendenan aki ta gana demasiado.
Pero e realidad ta cu ora nos wak unda e lek ta: friends & family. Es mas, te hasta un CFT ta bisa bo awo, hasta un Raad van Advies ta bisa bo. Ora nos a wak goederen en diensten desde 2015, e gastonan a sigui subi. Anto ainda e politiconan aki y nan compinchinan ta keda grita mega debe haciendo mega debe. Anto e pregunta ta: ora cu abo ta keda sin coriente, ora abo no tin awa, ora cu bo conexion di internet cay afo. Ora bo no por manda placa afo, ora cu tin problema financiero na Aruba, ken bo ta bay culpa? Guera?
Un gobierno cu a priminti bo bon gobernacion financiero, wak e calidad di e ley aki. E consehonan a bin despues cu nan a bin cu e proposicion di ley; e consehonan a bin despues cu a bo a bay di acuerdo of bin cu normering topinkomen cu Hulanda. Cu otro palabra, bo no a prepara bo mes pa e reunionnan cu Hulanda, bo no a prepara bo mes pa e ley aki manera debe ser. Mescos cu England y Rocco Tjon a haci cu e leynan cu m’a bisa y mustra con Raad van Advies a taha nan, a mustra cu loke nan a entrega ta un tristesa total.
E gobierno aki no solamente a haci esey, pero a bula riba e pensamento di ban corta den salario di e hendenan cu ta traha na WEB, na Elmar, na Setar, etc. Y e pregunta ta pakico? Wel, un di e contestanan aki ta bay legalisa nepotismo den e sector semi publico. Dicon? Lesa e ley pasobra pa haci un excepcion, bo no mester bay Parlamento. Pa bo haci un excepcion riba e ley aki y paga un hende mas placa, loke bo mester ta e aprobacion di e minister y conseho di minister; e politiconan na Cocolishi. Esey ta loke e ley aki ta: legalisa nepotismo na Aruba.